जय भोजपुरी : जय हिन्दी | जोगीरा\nHome आलेख जय भोजपुरी : जय हिन्दी\nभोजपुरी के महातम बड़ा बड़ बा। एकर विरवा बड़ा होनहार बा। एकर भविस हमरा बड़हीं चौचक आ टहकार चाँदनी निभर सुभग आ धप-धप उज्जर सूझत वा । भोजपुरी भाषा के किरतन हम कहाँ ले करी। एकर गुन गवले ना ओराई।\nमहादेव जी के मन्दिर होला । ओह मन्दिर भा सिवाला का भीतर एगो-दूगो ना, कई गो देवथान आ देवकुर रहेला। एह देवल में खाली शिवजी ना पुजालन अलग-अलग कई गो मंडप होला, जवनन में कहूँ अन्नपूर्णाजी, कहूँ गणेशजी त कहूँ महाबीर जी विराजमान रहेलन । कहूं धनुहाधारी अवतारी राम-लखन का बीचे सुकुमारी जनक दुलारी सोभेली त कहूं मुरलीधर मुरारी जवरे वृषभानु कुमारी राधिका के मूरति मन मोहेले। देवी-दुरगा का छोट-गोट प्रतिमन का संगे-संगे भूतभावन के सवारी ‘बसहा’ तक के दरस-पूजन, आरती-वन्दन कइल जाला विश्वनाथ का मंदिर में आन-आन देव-देबी के साथ-संधत अनसोहावन ना लागल आजु ले कवनो सरधावान का।\nठीक एही तरे भारत-भारती हिन्दिओ के एगो बहुत बड़, भरल मंदिर बा। एह मंदिर में कई गो मंडप बा । कवनो मंडप अवधी के, कवनो ब्रजभाषा के, कवनो राजस्थानी के, कवनो बुदेली-बघेली के, कवनो मैथिली के, कवनो उर्दू के, त कवनो भोजपुरी भा मगही के बा। देखल जाय, एह मंडपन में भगत लोगन के कतहत बड़ भीर भरल-ठकचल बा। कवनो मंडप में अक्षय भाव के सुमनांजलि लेले भगतवर गोसाई तुलसीदासजी बानी, त कवनो में सूरदासजी; कवनो में मीराबाई त कवनो में विद्यापति । अलख लखनिहार कबीरदास आ बिरह-पीर से पोरे-पोर बिन्हाइल जायसी का पाछा लागल रहीम, रसखान, बिहारी, भूषण, मतिराम, केशवदास, भारतेन्दु हरिश्चन्द्र, महाबीर प्रसाद द्विवेदी, प्रेमचन्द, प्रसाद, निराला, पंत, शिवपूजन सहाय, दिनकर का लगही-पंजरा गालिब, जफर, दाग, अकबर इलाहाबादी आ विस्मिल मतिन कतेक जने अपना-अपना साधना में लवलीन लउकत बाड़न। एह विशाल दिव्यालय के मंडपन मे केकरा केकरा के फरिआई! गिनती के पार नइखे। मुड़िए-मूड़ी त लउकत बा। एहिजा ना छुआछूत बा, ना ऊँच-नीच बा आ ना जाति-पाति बा। काबा-काशी के कपरफोरउवल इहवा नइखे । एहिजे डिठार होता जे बाँभन तुलसी बाबा जवरे चमार रैदासो भगत बाड़न । हिन्दू सूर-मीरा बाड़ी त जोलहा कवीर, मलिक मोहम्मद जायसी आ रसिया रसखान से ले के सभकर सिरताज ‘ताज’ भी बाड़ी। एह मुसलमान भगत लोग के देखि के भारतेन्दु जी सिहा गइलन आ माथा नवा दिहलन।\nएह जेतना मंडपन मे साधक-उपासक लोग भेद-भाव भुला के, एक रीतिपिरीति से, एक रस होके बइठल बा ओह कुल्हि मंडपन के मिला के संउसे मन्दिर के जवन एगो नाँव ह ऊह हिन्दी-मन्दिर। हमनी का सब केहू, अवधी, ब्रजी, राजस्थानी, छत्तीसगढ़ी-बषेली, उर्दू अउरी मैथिली, मगही, भोजपूरी बोलनिहार एही एके मन्दिर के उपासक हई जा। संस्कृत के एगो उक्ति ह जे चाहे कवनो देवता के नमस्कार करी ऊ कृष्णे भगवान के मिलेला। मतलब ई कि केहू के पूजी ऊ किसुने के टिसुना (चाह, तृष्णा) ह। एही तरे हमनी का कवनो मंडप मे गोहार लगावत होखी जा बाकी ई हरमेसे अॅखियान राखे के चाही कि ई आपन-आपन अढ़ाई चाउर के खिचड़ी ना ह, ई कुल्हि एके जेवनार-हिन्दीए के सिंगार-ह।\nदिल्ली से देवघर लगाइत हिमालय आ विन्ध्याचल का बीचे बोलात जतना भाषा बाडीसन ऊ राष्ट्रभाषा हिन्दी के सिंगार हई सन । ओह में भोजपुरी के आपन खास महातम बा । ई भारत-भारती हिन्दी का मन्दिर के उजागर करे खातिर एगो दीया ह-अपना लोकगीत, लोकगाथा, लोकवार्ता के पुरान सशक्त, सम्मोहक आ संघटक सुभाव लेले सत्प्रेरणा-स्रोत, जागरण-संदेश आ कर्तव्य-बोध करवनिहार आजुओ काल्हु भाकर्षक प्रभावशाली आ ओजस्वी कविता, नाटक, कहानी, निबंध आदि का रूप में नेह के अंजोर पसरवनिहार । बड़ही समरथ आ गहू-गम्हीर एह भाषा के प्रवाह निरगुन से ले के सगुन भक्ति-काव्य-धारा तक में लखार होत बाइल हा। ईजारे वाली भाषा ह, तूरे-फारे वाली ना। कहे के ना होई कि महतारी का दूध का साथे पावल एह भाषा के सपूतन का हाथे-कान्हे-माथे हिन्दी के सिंहासन ऊँच से ऊँच होखत आइल बा। ई कुल्हि भइलो पर, भोजपुरी बोली’ के बेवहार निकहन ढंग से नीमन भाव-बिचार का प्रकाश खातिर कइला पर आलु जे कोहनाता ओकरा भोजपुरिहन का अवदान के अन्दाज नइखे। जुग-युग से सोचेसमुझे, कहे-सुने खातिर नीके तरे अजमावल भोजपुरी भाषा के आपन खासिअत बा। आपन वजन बा आ आपन पानी बा, थोर कहीं आ ढेर बूझी, अइसन इसारावाली, चउकस-चुस्त भोजपुरी भाषा अवधी, ब्रजी, राजस्थानी, मैथिली आ मगही मतिन हिन्दी के एगो अंग ह । विस्तृत हिन्दी अंगी ह, आ ई कुल्हि क्षेत्रीय भाषा ओकर अंग हईसन । अंगी का अलगा अंग के मोल-महातम ना होला। ई बूझे के चाही जे जवन हिन्दी ह तवने भोजपुरिओह। जे राम हउवन से ही भरत हउवन । ‘राम भरत मोर दूर आँखी।’ हिन्दी का अनभल का नाँव पर भोजपुरी के बढ़ती सपनो मे ना सोचल जा सके। एह में कवनो राई-रत्ती संका नइखे जे भाषा का उन्माद मे हिन्दी से अनदेखाई करेवाला लोग गोड़ काटि के नौह रंगेलन आ मूड़ी काटि केस के रइछा कइल चाहेलन ।\nका ईहो कहे के परी जे हिन्दी अँगाठ बिरिछ ह आ भोजपुरी ओकर लह-लह पतई। हिन्दी पानी ह त भोजपुरी मछरी ह। जे पेड़ काटि के पलो पटावेला आ मछरी का जीये खातिर पानी उबिछेला ओह गँवार से केहू के, कतो, कबो भलाई ना हो सके । ओकरा एह कुकरम से बड़ही अनरस आ अनरथ होला । पहिले कहाइल हा जे भोजपुरी हिन्दी का मन्दिर मे अर्पित एगो दीया ह। दीया घर में अंजोर करे खातिर होला, ऊ घर के सिंगार होला। जवन दियना घर के गह-गह ना करे बलुक जेकरा लाफि से आँचर में आगि लागि जा ओकरा के अँचरा भा अँजुरी के आड़ ना देके, बढ़ा देवे के चाही। हमहन भोजपुरिहन का अपना मरजादा, धरम आ करतब के बराबर श्यादि रासे के चाहीं । घर फूकि के तमासा देखेवाली नीयत कबो ना होने के चाहीं। भोजपुरी बोली सुनि के हमहन का अगराए-धधाए के त चाहीं, बाकी अंगरे आ धन्ह के के ना चाहीं। ई कबो ना भुलाए के चाहीं कि हिन्दी आपन घर-मकान ह आ भोजपुरी ओही घर के अंगना ह । अँगना पर अगर इलाके केह बाउर ना मानी बाकी अंगना में अंगरा के घर में आगि लगा देवे खातिर कबिरा के लुआठी लेके जे हरनठि जाई ओके चतुर-चल्हाँक केहू ना कही। अइसना मत-बाउर के सभे दुर-दुर करी।\nभोजपुरी के ‘जय-जयकार’ सुनि के हम उमगि रहल बानी, अलगि रहल बानी। रउरो उमड़ी आ एह जय-जयकार का अनगिनित सुर मे हमरा साथे आपनी सधल सुर मेराई। हँ, भाषाई उन्माद का अगलगी से हमनीका हरमेस सजगसचेत रहे के चाहीं। भाषाई उन्माद मे केहू अवधी का नाँव पर अगियाबैताल बनल बा, केहू बिरिज-चोली खातिर बिसमधल बा, केहू बघेली खातिर विथकल बा, केहू उरदू खातिर उदासल बा, केहू राजस्थानी खातिर रिरिया रहल बा । केहू मैथिली खातिर मगज मारि रहल बा त केहू मगही खातिर मातल बा आ केहू भोजपुरी खातिर भभकि रहल बा । केहू दोसरे कवनो भाषा बदे बदी बद रहल बा, लरिआइल बा, लोहा लेवे के ललकार रहल बा।\nहमरा मन मे ई भरोसा बा जे हिन्दी कोहड़ा के जनमतुआ बतिआ ना हजे अंगुरी देखते कुम्हिला जाई, आँखि का पानी के ठार एकरा लागि जाई भा टोना के एंड टूमि के एकर आल्हर जान ले लेई । हिन्दी अछबट ह–’अक्षय वट’-जे कवनो आन्ही-तूफान से निरमूल ना हो सके । भोजपुरी समेत ई कुल्हि क्षेत्रीय भाषा हिन्दी का अछैबट के बरोहि हुई सन । बरोहिए से बरगद अछैबट कहाइल । बरोहि जब धरती घडलेला त ऊ एगो बरिआर मजिगर पेड़े हो जाला ।\nआ ना त ऊ आकास में टंगाइल बकरी का गर का लर निअर अनेरे लटकल रहेला, बहेतुआ मतिन झूलत रहेला। जवन बरोहि धरती धइ के बरिआरा बनि जाला, पेड़ के डाढ़ि से ना बलुक मूले से रस के बल पाके, धधा के धरती धइ के फेरु मूले के बरिआर आ अछ बनावेला । एह में अब कवनो अनेसा नइखे जे हिन्दी का अछबट के भोजपुरिओ वाली बरोहि अवधी, ब्रजी आ मैथिली निअर धरती धइ लिहलस । अब अकासे मे ई टंगाइल नइसे, धरती के रस सोखि के अपनहुँ डापुट आ बरिार हो गइल आ हिन्दी का बरगद के भी अछबट नाव सार्थक कद रहल बा।\nभोजपुरी के महातम बड़ा बड़ बा। एकर विरवा बड़ा होनहार बा। एकर भविस हमरा बड़हीं चौचक आ टहकार चाँदनी निभर सुभग आ धप-धप उज्जर सूझत वा । भोजपुरी भाषा के किरतन हम कहाँ ले करी। एकर गुन गवले ना ओराई। हम त थोरे में ईहे कवि जे एह में हमनी का जिनिगी के मिठास आ सोना निअर सुघर सपना सहेजल बा। एही से आसा के बदरी ओनइ आवेले आ मन के मोर लालसा के सतरंगी पॉखि लहरावत थिरक उठेला । एही से नेह के मेह बरिसे लागेला, मनवाँ के बनवाँ हरिअरा जाला, लहलहा उठेला । केतना ले’ कही, भोजपुरी हमनी का साँस-साँस मे समाइल बिआ। एही में जनम बा, बिआह वा, उगंग बा, दुलार बा, पियार बा; सोरहो सिंगार बा। एही मे दुख-सितम के आहो बा, कराहो बा। कतहुँ रही, एह के सुनते हमरा माई श्यादि परे लागेले आ माई के देखते टहटह अंजोरिया निअर एह भाषा के रूप परतच्छ हो जाला, आँखि जुड़ा जाले, हियरा में हुलास आ मन मे उछाह जागि जाला। बाकी ई हमरा कवो ना बिस रे जे हिन्दी हमार देस ह आ भोजपुरी हमार गाँव ह । हम अपना गाँव खातिर ललकीला बाकी देस खातिर हरदम आपन बलिदान करे बदे हँकरत रहीला । देस आ गाँव के लेके हमरा मन में कवनो दोबिधा-दन्द नइखे। एही से हम असंक हो के कहत बानी जय भोजपुरी ! जय हिन्दी !\nइ आलेख डा० अनिल कुमार ‘आंजनेय’ जी के लिखल किताब विचार बन्ध से लिहल गइल बा।\nपिछला लेखभोजपुरी लोकगायकी के निर्विकार कर्मयोगी मुन्ना सिंह\nअगिला लेखआकृति विज्ञा ‘अर्पण’ जी लिखल कुछ भोजपुरी रचना


एह साल सतवाँ बेर उफनाइल गंगा के लहर बलिया के दू सौ एकड़ खेत घोंट लिहलसि. रिकनी छपरा गाँव के वजूदे बिलाये जात बा. मझौंवा पचरुखिया में हाईवे पर खतरा मँडरात बा. बलिया शहर के महाबीत घाट इलाका में पानी भर गइल बा.\nगाजीपुर में कर्मनाशा नदी तबाही मचवले बिया आ किनार पर बसल गाँवन में बाढ़ के पानी पसरल जात बा. सैकड़ों बिगहा धान के फसल एह पानी में डूब गइल बा.\nसरकारी तंत्र के लापरवाही आ नालयकियत के खामियाजा ओह बेरोजगारन के भरे पड़ रहल बा जे शिक्षक पात्रता परीक्षा में शामिल होखल चाहत बा. हर जगहा लमहर लमहर लाइन, एकाध जगहा त एकहएक किलोमीटर लमहर, लागत बा आ बमुश्किल फार्म मिल पावत बा. बलिया में पंजाब नेशनल बैंक का दुनु शाखा का सोझा भारी भीड़ लागल बा आ बमुश्किल फार्म मिल पावत बा. फार्म मिल गइला का बाद लोग के पता चलत बा कि अब रोजगार कार्यालय के फेरा लगावे के पड़ी काहे कि फार्म में एक जगहा रोजगार कार्यालय में करावल निबंधन के जानकारी देबे के बा. होखे के चाहत रहे कि फार्म आन लाइन बाँट दिहल गइल रहित.\nआगरा के आयकर आयुक्त होमी राजवंश के सीबीआई गिरफ्तार कर लिहले बिया. राजवंश पर नाफेड के एक सौ सड़सठ करोड़ के नुकसान करावे के आरोप बा जब ऊ आकर अपर प्रबंध निदेशक रहले. राजवंश का साथे उनुका चार गो सहयोगियनो के गिरफ्तार कर लिहल गइल बा.\nकई दिन से जारी बरखा सोमार का दिन से रूक गइला का बाद से पूर्वांचल के लोग राहत महसूस कइले बा. एह दौरान मकान ढहला से बत्तीस लोग मारल गइले आ संपति के बड़हन नुकसान भइल बा.\nमायावती राजमार्गन के मरम्मत करावे खातिर प्रधानमंत्री के चिट्ठी लिखली. चिट्ठी का साथे ऊ राष्ट्रीय राजमार्गन के वीडियोग्राफी ओकरा के भेजले बाड़ी.\nउत्तर प्रदेश में कई दिन से होखत बरखा का चलते बिजली उत्पादन में बाधा पड़ल बा आ राज्य में बिजली संकट हो गइल बा.\nलखनऊ के बाहरी इलाका में मंगल का दिने एगो निजी बस से कचरा के एगो स्कूली छात्र के मौत हो गईल जवना का बाद खिसियाइल लोग से पुलिस के झड़पो होखे के खबर बा.\nवाराणसी जिला में पुलिस दू गो तस्करन के3लाख रुपिया से अधिका के जाली नोट का साथे गिरफ्तार कर लिहलसि.


Biraha recites the anguish of Seperation people get distraught to hear Bhojpuri: विरह के चासनी में सउनाइल बिरहा, सुनें खातिर बेयाकुल हो जाला लोग!\nबिरहा रचे आ गावे के एगो लमहर परिपाटी रहल बा. तबे नू हजारन साल से ई वाचिक परंपरा में रचात आउर गवात आइल बा. बिसराम के बिरहा इतिहास रचले बाड़न स आ दुकतना पीढ़ी से उन्हुका बिरहा के धाक जमल रहल बा.\nLast Updated: May 11, 2021, 10:57 AM IST\nबिरहा आ लोरकी एगो जाति विशेष के कंठ से फूटल अइसन रसदार लोकगीत ह,जवन सउंसे भोजपुरिया समाज के कंठहार बनि गइल बा. लोरकी त एगो अइसन वीरगाथा काव्य ह,जवन लोरिकायन लोकमहाकाव्य के हिस्सा होला आ ई वीर लोरिक आउर संवरू के अतुलनीय वीरता-पराक्रम के कहानी सरस काव्य में कहेला. दोसरा ओर एकरा से ठीक उलुटा, बिरहा में विरह के पराकाष्ठा होला आ ई तन-मन में अइसन पीर जगावेला,जवन बेरि-बेरि आंतर के उदबेगत रहेला. ई बात सर्वविदित बा कि कविता के जनम मानवीय करुना से भइल रहे आ कौंच चिरई के बध देखिके आदिकवि वाल्मीकि के मुंह से कविता फूटि परल रहे. तबे नू महाकवि सुमित्रानंदन पंत\nकविता के 'आह से उपजल गान' बतावत कहले रहलन-\nपहिल कवि होई रहल वियोगी\nआह से उपजल होई गान,\nनिकलिके अंखिया से चुपचाप\nबहुत होई कविता अनजान.\n(हिन्दी से अनूदित)\nमरद-मेहरारू भा परेमी के एक-दोसरा खातिर आंतर में उठेवाला उदबेग जब लोकधुन प एह किसिम से रचाला कि ढेर देरी ले दिल के कचोटे बेगर ना रहे,त ऊ रस में डूबल लोककाव्य बिरहा कहाला आ ओमें लोकसंवेदना के अनूठा भाव भरल रहेला. बाबू भारतेन्दु हरिश्चन्द्रो के कहनाम रहे-\nजामें रस किछु होत है, ताहि सुनत सब कोय,\nभाव अनूठो चाहिए, भासा काहू होय.\nइहे वजह बा कि चाहे कवनो भाषा-भाषी होखसु,बाकिर जब बिरहा गावेवाला के टांसी जइसहीं कान में परेला,सुनेवाला के आल्हर करेजा साले लागेला आ सउंसे काम-धाम छोड़िके ऊ बिरहा सुने बदे बेयाकुल हो जाला.\nलोरकी गावेवाला जहवां दूनों कान में आपन तर्जनी अंगुरी डालिके वीरत्व भाव से लोरिकायन के गाथा गावेला, उहंवें बिरहा गवैया के बायां तरहत्थी बांया कान प दहिना हाथ ललकार के मुद्रा में आगा बढ़ल रहेला. कसरती-पहलवानी देह-धाजा वाला गवैया जब धोती-कुरता में सजि-धजिके पगरी बन्हले साज-बाज वालन का संगें मंच के शोभा बढ़ावेला, त सुननिहारन के भीड़ ठकचि जाले. जवना घरी संचार आ इलेक्ट्रॉनिक मीडिया के कवनो अता-पता ना रहे,मन के रंजित करे के उतजोग ना रहे, तब रात-रात भर बिरहा गावे-सुने के कार्यक्रम चलत रहे आ बिरहा गवैयन के दंगलो होत रहे. जब तवा वाला कुकुरमुंहा रेकार्ड के चलन भइल,त ओकरा प सूई धऽके लाउडस्पीकर पर गवाएवाला बिरहा के धूम मचे लागल आ शादी-बियाह,पर-परोजन के मोका प बिरहा के धुन घर-अंगना से लेके खेत-खरिहान ले गूंजे लागल. फेरु कैसेट आ डीवीडी प्लेयर के जबाना आइल,बाकिर पहिले वाली बात ना रहल. बिरहा का बहाना से अश्लीलता आ फूहरता परोसाए लागल. फेरु त लोक के एह अनमोल धरोहर के आस्ते-आस्ते लोप होखे लागल.\nभोजपुरिया समाज के पलायन शुरुए से चरचा में रहल बा. आर्थिक रूप से पिछड़ल भोजपुरिया नवही कमे उमिर में घर-परिवार बसाके रोजी-रोटी का फिराक में परदेस में (खास तौर से कोलकाता, आसाम,उड़ीसा) चलि जात रहलन आ गांव प रहि जात रहली कमसिन उमिर के अकसरुआ मेहरारू, जेकरा दुख-तकलीफ आ आफत-बिपत के कवनो ओर-छोर भा अंत ना रहे. ओही अनकहल पीर के दास्तान बिरहा का मार्फत कहाए लागल, जवना में दरद-बाथा का संगहीं संजोग सिंगार आउर समाज के तींत-मीठ सांचो के रसदार बोल फूटे लागल. आगा चलिके ओही कथानक पर पूरबी रचिके महेन्द्र मिसिर 'पूरबी के पुरोधा' कहइलन आ लोकनाटक 'बिदेसिया' के सिरिजना कऽके\nभिखारी ठाकुर 'भोजपुरी के शेक्सपियर आ भारतेन्दु हरिश्चन्द्र' के खिताब पवलन.\nविरह के ऊहे गहिर-गझिन लोकसंवेदना बिरहा के जान रहल बा,जवन एकरा के मानवीय करुना से लोककाव्य का रूप में प्रतिष्ठित करत बा. एह संदर्भ में लोकसाहित्य के अध्येता कृष्णदेव उपाध्याय जी लिखले बानीं-'बिरहा विरह से जनमल बा, जवना में सामाजिक वेदना के अपना वेदना का संगें कहल जाला आ सुनेवाला मनोरंजन के साथे-साथ छंद, काव्य, गीत आउर रस के आनंद लेला. '\nअब बिरहा के किछु बानगी देखल जाउ. पहिले कांचे उमिर में बियाह हो जात रहे,बाकिर गवना खातिर लमहर इंतजार करेके परत रहे. अइसने एगो बियहल-दानल लरिकी के मन के पीर केहू नइखे बूझत आ ओकर पिअरात देह देखिके पिअरी रोग बतावत बा,बाकिर असली कारन त ई बा कि ओकर बियाह का बाद अबहीं ले गवना ना भइल. ओकरा जबान प त दिन -रात बस पिया के नांव बा आ ओही वियोग में ओकर करेज कुहुंकत रहेला-\nपिया-पिया रटत पीयर भइली देहिया\nलोगवा कहेला पिंडरोग,\nगउवां के लोगवा मरमियो ना बूझे\nभइल गवनवा ना मोर!'\nमेहरारू के अपना मरद प नाज़ बा आ मरद अपना मेहरारू प जान छिरिकत बा. दूनों के एक-दोसरा प समरपन देखते बनत बा.\nजइसे दरियाव में चेल्हवा मछरी सोभेले, लड़ाई के मैदान में तरुआर सोभेला,ओइसहीं सभा में मरद के पगरी आ सेज पर मेहरारू के लिलार के टिकुली\nशोभायमान होले. बिरहा में उपमा-उपमान के अनुपम छटा देखते बनत बा-\nजलवा में सोभे जइसे चेल्हवा मछरिया,\nरनवा में सोभे तरुआर,\nसभवा में सोभे रामा सैंया के पगरिया\nसेजिया प टिकुली हमार!\nबाकिर बिरहा में खाली पति-पत्नी के विरह-वियोगे भर नइखे उकेराइल. पुरुष प्रधान समाज में बेटियन के असुरक्षा हरदम चिंता-फिकिर के विषय रहल बा आ बिरहा में एहू पच्छ पर प्रतीकात्मक ढंग से गहिर भावबोध के पांती सिरिजाइल बा-\nपिसना के परिकल मुसरिया-तुसरिया\nदूधवा के परिकल बिलार,\nआपन-आपन जोबना सम्हरिहऽ बिटियवा\nरहरी में लागल बा हुंड़ार!\nपिछलकी सदी के अस्सी के दशक में बिरहा रचे-गावे वालन में एगो नांव लोकप्रियता के शिखर पर जा पहुंचल रहे आ ऊ नांव रहे बालेश्वर के. बालेश्वर के बिरहा खातिर उत्तर प्रदेश हिन्दी संस्थान से यश भारती सम्मान मिलल रहे आ ऊ ताजिनिगी बिरहा के पर्याय बनल रहलन.\nएगो बिरहा में ओह बलमा के गुमशुदगी के जिकिर होत बा, जे बलिया के ददरी मेला में भुला गइलन आ मेहरारू जोहत-जोहत हलकान बाड़ी-\nहमार बलिया बीचे बलमा\nअइसहीं, सिंगार-पटार से जुड़ल कहवां के का-का मशहूर ह,एहू पर एगो बिरहा के बड़ा शोहरत मिलल रहे-'नीक लागे टिकुलिया गोरखपुर के--!'\nऊ भगवान से इहो विनवत बाड़न कि रोज फजीरे केकरा से भेंट होखे आ केकरा से ना होखे. एमें ऊ चरितर के बात करत बाड़न, जवना में तिरियोचरितर के चरचा आवत बा. उन्हुकर साफ कहनाम बा कि मतलबी संघतिया से बेहतर बा दुसमनी साधत दुसमन-'दुसमन मिले सबेरे, मगर मतलबी यार ना मिले---!'\nबिरहा के एगो खासियत इहो होला कि एकरा में जगह-जगह सूक्तिपरकता के दर्शन होला आ ई सूक्ति गंवई जिनिगी के मीठ-तींत-खटतुरुस अनुभव से जुड़ल होली स. जइसे खेत में रहर के खूंटी छोड़ि दीहल जाउ,त ओमें घुन लागि जाई. जइसे घइली में धइल आटा-सातू में घुन लागि जाई. ओइसहीं नइहर में परल-परल बहू में आ परदेस में अकसरुआ रहेवाला मरद में घुन लागि जाला. का गजब के परतोख दिहल गइल बा एह बिरहा में-\nखेतवा में घुनेला रहरी के खुंटिया\nगगरी में घुनेला पिसान,\nपियवा जे घुनेला ओही कलकतवा में\nनइहर में बहुआ नादान!\nबिरहा में सउंसे जनसमुदाय के, लोक के सोच के अनुगूंज होत रहे आ ओमें जिनिगी के साइते अइसन कवनो पच्छ होखे, जवना के चित्र जियतार ढंग से ना उकेराइल होखे.\nबाकिर जवना तरी बाजारवादी मतलबी आ सवारथी सोच परंपरा आउर लोकसंस्कृति के, लोकसंवेदना के लीलत जा रहल बिया,\nओही तरी लोप होत जा रहल बा बिरहा,फगुआ, चैता,कजरी, बारहमासा वगैरह के. महंगी का मारे बढ़त जद्दोजहद, आपाधापी आ अपसंस्कृति के पइसार एकरा लोप के मूल में बा. ना ऊ सौन्दर्यबोध बांचल बा, ना देखे-परखे के ऊ पारखी नज़र. फेरु का बिरहा, का जोगीरा आ का कजरी! एगो बिरहा के पांती में कहल गइल बा-\nमहंगी का मारे अब बिरहा बिसरि गइल\nभूलि गइल कजरी, कबीर,\nदेखिके गोरिया के मोहनी मूरतिया\nअब उठे ना करेजवा में पीर.\nशहरी ढकोसला, बनावटीपन आउर मृगमरीचिका का पाछा पागल उत्तर आधुनिक समाज बिरहा से दूर होत जा रहल बा. ऊ प्लास्टिक के फूल खातिर दीवाना बा. जॉर्ज ग्रियर्सन कबो बिरहा के जंगली फूल कहले रहलन, बाकिर एकइसवीं सदी के भौतिकवादी समाज ओह कुदरती फूल के कीमत का बूझीं? (लेखक भगवती प्रसाद द्विवेदी वरिष्ठ साहित्यकार हैं.)


खबर भोजपुरी में (बियफे, 25 दिसंबर 2014) – टटका खबर\nखबर भोजपुरी में (बियफे, 25 दिसंबर 2014)\n(बुध, 24 दिसंबर के खबर)\nदेश के प्रधानमंत्री रहल अटल बिहारी वाजपेयी आ कांग्रेस के अध्यक्ष रहल महामना मदन मोहन मालवीय के देश के माथ सम्मान, भारत रत्न, से सम्मानित करे के फैसला कइले बिया भारत सरकार. एह लोग के ई सम्मान बहुत पहिलही मिल जाए चाहत रहुवे बाकिर कांग्रेस एह लोग के नाम पर कबो ना सोचलसि. जवाहर लाल नेहरू आ इन्दिरा गाँधी खुद अपने के भारत रत्न दिहले रहुवन. अटल बिहारी बाजपेयी आ महामना मदन मोहन मालवीय के आज जनम-दिन ह आ काल्हु एकरा पूर्व संध्या पर राष्ट्रपति भवन से भइल एह एलान के सभे स्वागत कइले बा. बाजपेयी तीन बेर भारत के प्रधानमंत्री बनलन. पहिला बेर 13 दिन ला, दुसरका बेर 13 महीना ला आ तिसरका बेर पाँच साल. पाँच साल ले प्रधानमंत्री के कार्यकाल पूरा करे वाला ऊ पहिला गैर कांग्रेसी रहलन.\nमहामना मदन मोहन मालवीय बनारस हिन्दू विश्वविद्यालय के स्थापना कइले रहलन आ शायद एही चलते कांग्रेस इनका के एह जोग ना मनलस कि इनका के भारत रत्न दिहल जाव. जबकि मालवीयजी दू बेर, 1909 आ 1918 में, कांग्रेस के अध्यक्षो पद पर रहलन. मालवीय जी के ई सम्मान उनका मरला का बाद दिहल गइल बा.\nअसम में बोडो उग्रवादियन के हमला में मरे वालन के गिनिती 70 पार क गइल बा. शोणितपुर में 43 लोग, कोकराझार में 25 लोग, आ चिरांग3लोग के हत्या भइल बा. उदालगुड़ी जिला आ चिरांग अउर बक्सा जिलन के कुछ हिस्सा में कर्फ्यू लगा दिहल गइल बा. कोकराझार जिला आ धुबरी जिला के कुछ इलाका में रात के कर्फ्यू लागल बा. असम सरकार का ओर से मारल गइल लोग के परिवारन के पाँच-पाँच लाख रुपिया के मुआवजा देबे के एलान भइल बा.\nकेंद्रीय मंत्रिमंडल बुध का दिने बीमा संशोधन विधेयक खातिर अध्यादेश ले आवे के मंजूरी दे दिहलसि. कोयला खदान अध्यादेशो के फेर से लागू कइल जाई. राज्य सभा में विपक्ष के गैर जिम्मेदार रुख का चलते एह विधेयकन पर चरचा ना हो पावल. संसद के सत्र के तुरते बाद एह तरह से अध्यादेश ले आवे के विपक्ष विरोध कइले बा.\nजम्‍मू-कश्‍मीर में केकर सरकार बने एह पर मथकुच्चन जारी बा. नेकां आ पीडीपी मिल के सरकार बनावे भा पीडीपी आ भाजपा दुनू हालत में उगलत आन्हर निगलत कोढ़ी वाली दुविधा बा. जम्मू-कश्मीर विधानसभा में भाजपा के छह गो अउरी विधायकन के समर्थन का बाद 31 विधायकन के ताकत मिल गइल बा आ ऊ सबले बड़का पार्टी होखे का नाते मुख्‍यमंत्री पद पर आपन अधिकार जतावत बिया.\nजापान के संसद बुध का दिने शिंजो आबे के दुबारा भारी बहुमत से देश के प्रधानमंत्री चुन लिहलस. मध्‍यावधि चुनाव में उनका पार्टी के जबरदस्‍त जीत मिलल रहुवे. संसद में आबे के 328 वोट मिलल जबकि उनका प्रतिद्वदी विपक्षी नेता कात्‍सुया ओकादा के महज 73 वोट.\nबंबई शेयर बाजार में बुधो का दिने बड़हन गिरावट दर्ज भइल. सेंसेक्‍स 298 अंक गिरल त निफ्टी 93 अंक. हाल के विधानसभा चुनाव के नतीजा से निवेशक खुश नइखन लागत.\nइसुआपुर थानाध्यक्ष संजय तिवारी के हत्या का मामिला में तीन जने के सारण पुलिस गिरफ्तार क लिहलस. मोटरसाइकिल आ मोबाइलो बरामद हो गइल बा. एह हत्या में अउरिओ लोग शामिल रहे आ ओह लोग के तलाश जारी बा. गिरफ्तार हत्यारन में इसुआपुर के गंगोई गांव के रिकेश कुमार आ कुश कुमार अउर आतानगर के कल्लू शामिल बाड़े सँ. अबहीं ले थानाध्यक्ष के लूटल रिवाल्वर नइखे मिलल.\nछपरा जंक्शन पर टिकट चेकिंग अभियान चला के चार सौ बेटिकट लोगन के पकड़ल गइल. एह लोग से किराया आ जुर्माना के रूप में करीब सवा लाख रुपिया वसूलल गइल.\nबलिया में पूर रजवाहा डैमेज भइला का चलते सैकड़न एकड़ में लागल फसल बरबाद हो गइल बा. एह रजवाहा में मंगल का दिने पानी छोड़ल गइल रहे. रात में जगदरा गांव का नियरा रजवाहा टूट गइल आ एकर पानी खेतन में पसर गइल. बाद में गाँव के लोग जुट के केहू तरह एकरा के बान्हल.\nकड़ाका का जाड़ा का चलते बलिया में तीन जने के मौत होखे के खबर बा. दीवानी कोर्ट में मुकदमा के पैरवी में आइल सहतवार के शीतल सिंह, सिकंदरपुर इलाका के जमालपुर गांव के अवधेश कुमार आ बैरिया इलाका के रामपुर टोला के पंकज शर्मा के मौत ठंड से भइल बा.\nप्रधानमंत्री नरेन्द्र मोदी बियफे का दिने वाराणसी अइहें आ एहिजा कुछ कार्यक्रमन में शामिल भइला का बाद साॅझ के दिल्ली वापस हो जइहें.\nबिहार विधान परिषद में सर्वसम्मति से डा॰ राम मनोहर लोहिया, जननायक कर्पूरी ठाकुर आ बिहार के पहिला मुख्यमंत्री श्रीकृष्ण सिंह के भारत रत्न दिहल जाए के प्रस्ताव\nपारित कइल गइल.\nबिहार विधानसभा में भाजपा के हंगामा का चलते दू बेर सदन के स्थगित करे के पड़ल. जवना चलते प्रश्नकाल आ शून्यकाल बाधित हो गइल.\nहाजीपुर में हाजीपुर-बछवाड़ा विद्युतीकृृत रेल खंड के लोकापर्ण कइला का बाद रेल राज्य मंत्री मनोज सिन्हा कहलन कि अगिला साल दिसंबर ले गंगा नदी पर बनल दीघा सोनपुर रेल-सह-सड़क पुल के निर्माण पूरा कर लिहल जाई. कहलन कि पँहुच पथ बनावे में बिहार सरकार देरी करत बिया जवना चलते काम नइखे हो पावत.\nपश्चिम चंपारण के बगहा में गंडक नदी में एगो नाव पलट गइला का बाद ओह पर सवार 25 लोग के थाह लिहल जात बा. ई लोग नारायणपुर, कैलाशनगर के रहे वाला ह आ दियारा से खेती क के वापस लवटत रहे.\nरोहतास जिला के सासाराम में ताराचंडी धाम का लगे एगो ट्रक से धक्का लगला का बाद मोटरसाइकिल सवार एगो नवही के ठाँवे पर मौत हो गइल.\nTags: News in Bhojpuri, खबर भोजपुरी में, छपरा, बलिया, भारत रत्न


माई – भोजपुरी साहित्य सरिता\nतिजहरियवाँ छाँटी काटत रहनी तवलेकहीं माई घर में से हाँक लगावत निकललि, “ए मझिलू! ए मझिलू! काहाँ बाड़S हो? अरे तनि लवना-ओवना के इंतिजाम क देतS। दिन डूबे जाता।” हम माई के बोलावल सुनि के छँटिकट्टा में से बाहर निकलनी अउरी कहनी, “माई ते काँहे चिंता कइले बाड़े। हम दुपहरिएवे में लग्गी ले के बड़की बारी में गइल रहनी हँ अउर तीन बोझा लवना तुड़ि के ले अइनी हँ। अउरी हाँ! उ लवना हम भुसउला घर में ध देले बानी।” हमार इ बाति सुनि के माई कहलसि, “अच्छा! ठीक कइलS हS। हाँ, तनि बिहने एगो अउरी काम कS दिहS, केहू के बोलवाके खोंप छवा दिहS।” हम कहनी, “ठीक बा, बिहने खोपवों छवा देइबि अउर तें कई दिन से देहरी में से गोहूँ निकालि के घाम देखावे के कहतारे, उ हो क देइबि।” हमरी एतना कहते, माई कहलसि, “अरे! हँ, गोहूँ के घाम देखावल त बहुते जरूरी बा काँहे की उ घुनाइल सुरु हो गइल बा।”\nहमार अउरी माई के इ बाति चलते रहे तवलेकहिं उहवाँ घनेसर भाई साइकिल पर कइगो झोरा लटकवले आ गइने। ओ झोरन में से ऊ एगो झोरा उतारि के माई की ओर बढ़वने अउरी कहने, “लS ए काकी। तोहार तिउना-तरकारी।” हम घनेसर भाई से कहि बइठनि, “घनेसर भाई! लागता तरकुलवाँ की बाजारी गइल रहलS हS?” हमरी एतना कहते, घनेसर भाई बोलि पड़ने, “नाहीं भाई, तरकुलवाँ नाहीं पथरदेवाँ गइल रहनी हँ। आजु बिहनहीं, काकी चार-पाँचि किलो सरसों हमरी घरे दे अउवी अउरी कहि अउवी की बाबू, तनि बाजरी से कवनो निम्मन तिउना ले ले अइहS। बइसे हमरो कुछु कपड़ा-लत्ता किने बाजारी जाहीं के रहल हS त तोहरो तिउना ले ले अइनी हँ।”\nघनेसर भाई की जाते, हम माई से पुछि बइठनि, “का रे माई! बिहनवे न झेमड़ा पर से दु गो लउकी, थोड़े घेवड़ा अउरी तिरोई तुड़ुवीं। ओकरी बादो तें बाजारी से तिउना मँगवले हS?” हमरी एतना कहते माई कहलसि, “तूँ जानत नइखS की बिहने बड़कू अउरी तोहार भउजी दिल्ली से घरे आवता लोग? का उहो लोग इहे गँवई तरकारी-भाजी खाई लोग? ओही लोगीं खातिर कुछ निम्मन तिउना मँगवनी हँ।” एतना कहि के माई तिउना से भरल झोरा उठवलसि अउरी घर में चलि गइल अउरी हम भँइसी के नादे पर से उकड़ा के लगनी दुहे।\nभँइस दुहले की बाद हम दूध ले के घर में गइनी अउरी नदिया में दूध उझिलत समय माई से कहनी, “ए बेरी भइया से कहि के आपन आँखि बनववले की साथे-साथे एगो गैसवो किनवा लिहे ताकि चूल्हि फूँकले से तोके आराम मिलो। तोर आँखि खालि एही धुआँ-धक्कड़ की वजह से खराब भइल बा।” माई कहलसि, “अरे बाबू, बेचारू बड़कू तS खालि हमार अँखिए बनवावे खातिर भागल-भागल आवताने। तूँ उनकर चिठिया नाहीं पढ़लS का? ओ में हमार बड़कू साफ लिखले बाने की माई ए बेरी तोर आँखि बनवा देइबि अउर अगिला बेरी आइबि तS दु गो कोठरियो बनवा देइबि, आखिर कबले तोहSकुलि पलानी में रहबSकुलि।” माई जवने समय इ बाति कहति रहे ओ समय ओकरी आँखि में से खुसी के लोर चू-चू के ओकर अँचरा भिगो दे ले रहे। हमरो बुझाइल की अब हमार रोवाई रुकी ना अउर आपन आँखि पोंछत हमहूँ घर में से बाहर आ गइनी।\nदु दिन की बाद के बाति हS, हम, भइया अउर भउजी दोगहा में बइठल रहनीजाँ। उहवें माइयो बाबू के तेल-बुकुवा से मिसत रहे अउरी घुघुआ-मन्ना खेलावति रहे। अचानक भउजी भइया से कहली, “गाँव में जेयादे दिन रहले के ताक नइखे। इ गँवई आबो-हवा बाबू के सूट नइखे करत। अगर इनके तबियत खराब हो जाई त का कइल जाई?” भउजी की एतना कहते माई टोकलसि, “अरे दुलहिन, इ तूँ का कहतारू? अबहिन त तोहSलोगन के अइले दुइयो-चार दिन नाहीं भइल। अबहिन हम अपनी बाबू के भरि आँखि देखियो ना पवनी, तवलेकहीं तूँ जाए-जाए हल्ला करे लगलू।” माई के इ कहल सुनि के तनि भउजी तेज आवाज में कहल सुरु कइली, “ए अम्मा, इ गाँव, घर खाए के दी? लइका के कुछु हो जाई त केहू आगे-पीछे ना आई। (तनि धीरा होके) अउरी हाँ, सहरियो में त घरवा सूने छोड़ि के आइल बानि जाँ। कहीं चोरी-ओरी हो गइल त के जबाब देई।” माई अबहिन कुछु कहो एकरी पहिलहीं भइया कहल सुरु कइने, “हाँ रे माई, तोर पतोहा ठीक कहतारी। अब त सहर में आपन खुद के मकानि बा। अबे दू कमरा उपरो बनववनी हँ। एगो गैस सिलिंडर रहल ह त गैस ओरा गइले पर तोरी पतोहा के स्टोपे पर खाना बनावे के पड़त रहल हS तS एगो अउरी गैस सिलेंडर किननी हँ। फोन लगववनी हँ। ए सब में बहुत पइसो खरच हो गइल बा। सब कुछ कीनि के खाए के बा। ए ही में लइका के बर्थडेउओ मनावे के बा। ओहू में हजार-दु हजार जइबे करी।”\nभइया के इ सब बाति सुनि के हमरा रहाइल ना अउर हम पूछि बइठनी, “त का हो भइया, माई की आँखि के का होई?” हमरी एतना कहते फेन से भउजी सुरु हो गइली, “माई के आँखि बनवावल भागल जाता का? पहिले जवन जरूरी बा उ देखल जाव कि आँखि बनवावल जाव। जब सहर की घर के सब बेवस्था ठीक से हो जाई त ओकरी बाद अँखियो बनि जाई। हमनीजान इ थोरे कहतानीजाँ की आँखि ना बनी।” भइयो कहल सुरु कइने, “माई ते कवनो चिंता मति करु। धीरे-धीरे सब ठीक हो जाई। अगिला बेर की अवाई में तोर अँखियो बनि जाई अउरी रहे खातिर दुगो घरो।” भइया के इ बाति सुनि के माई कहलसि, “बाबू, हमरा कवनो चिंता नइखे। कहीं रहजाS नीमने रहSजा। पर समय-समय पर घरो-गाँव के सुधि लेत रहSजा।” एकरी बाद माई हमरी ओर ताकि के कहलसि, “ए बाबू, जवन गोहूँ सुखवले बाड़S ओमें से दु बोरा कसि दS अउर हाँ दु बोरा धनवो कुटा दS। बड़कू के सहर में इ सब किनिए के खाए के पड़त होई अउरी अबहिन पइसा के अभाव बा।” माई के इ बाति सुनि के हम बोरा उठवनि अउरी चुपचाप बाहर चलि गइनी।\nएकदिन की बादे का देखतानी की माई कइगो गठरी-सठरी बाँधSतिया। कवनो में मिट्ठा बा त कवनो में चिउड़ा अउरी कवनो में खटाई-अँचार। हमके देखते उ रोवाँसु हो के बोलि पड़लि, “ए बाबू, जा एगो रेक्सा बोलवले आवS अउर अपनी भइया-भाभी के चउरहा पर छोड़ि आवS, दुनुजाने तइयार हो गइल बाटे लोग।” हम चुपचाप घर में से बाहर निकलनी अउर एगो रेक्सा बोला लेअइनी। रेक्सा पर सब सामान-ओमान लादि के भइया अउर भउजी के चउराहा पर पहुँचावे खातिर चलि देहनी। चउराहा पर पहुँचि के ओ लोगन के देउरियाँ जायेवाली एगो टेक्सी में बइठा देहनी। भइया कहने, “बाबू, कवनो टेंसन मति लिहे। माई के ठीक से देख-भाल करिहे। हम फेनु जल्दिए लवटबि।” हमरी आँकि में से लोर बहे लागल अउरी हम ओ टेक्सी के तबले देखनी जबले ऊ हमरी आँखि से अन्हे ना हो गइल।\nटेक्सी की अन्हे होते हमहुँ रोवाइन परान ले के घरे चलि अइनी। माई दुअरवें बइठल रहे। हम दुआरे पर पहुँचि के अबहिन भइंसी के नादे पर से उकड़ावत रहनी तवलेकहीं बहोरनो काका घूमत-घामत उहवें आ गइने। बहोरन काका माई से पुछने, “त का हो भउजी, अब आराम बा न। सुननी हँ कि तोहार पतोहा आइल बाड़ी।” अबहिन माई कुछु कहो तवलेकहीं हम कहि बइठनि, “ए काका, भउजी अउर भइया आइल त रहल ह लोग पर अजुवे चलि गइल ह लोग।” रमेसर काका कहने, “कवनो बाति ना, पइसा-ओइसा त देइए गइल होईलोग। पहिले अपनी माई के आँखि-ओंखि बनवा दS।” हम कुछु बोलनी ना चुप्पे रहि गइनीं। हमार चुप्पी काका के सब समझा देहलसि। उ कहने, “बतावS एइसन लइका की कमइले का फायदा बा की बुढ़ापो में सुख ना मिले।” एकरी बाद अबहिन केहू कुछ बोलो तवलेकहीं घनेसरो भाई उहवाँ आ गइने अउरी आवते बोल पड़ने, “अरे रमेसर काका, एतने नाहीं कमाइल-धमाइल त दूर, जवन घर में अनाजो-पानी रहल ह ओहू के बोरा में कसि-कसि के काकी उनकरी संघवे भेजवा देहली हई। अरे ओतना अनाज बेंचाइत त एगो का इनकर दुनु अँखिया बनि गइल रहित।” अरे इ का, घनेसर भइया की एतना कहते त माई आग-बबूला हो गइल अउरी कहतिया, “ए घनेसर, तनि कम बोलS। हमार आंखि बनो चाहें नाहीं ए से तोहरा का? अरे ए बेरी ना अगिला बेर बनी। हमार बाबू लोग निमने रहे, काँहे कि उहे लोग हमार आँखि बा लोग। हमार त सहरियो में मकानि बा, अउर बतावS न ए गाँव में केकरा बा?” एतना कहते माई अंचरा की कोना से आँखि पोंछत घर में चलि गइल।\nकहानी• पं. प्रभाकर गोपालपुरिया\nसमधीजी हम रउआ गोड़ पो पगरी राखत बानी हमरा बेटी के अपना लिहीं , भोला हाथ...\nएक चेटुकी सेनुर\nराति अबहिन दुइयो घरी नाहीं बीतल होई बाकिर बरखा आ अन्हरिया क मारे अधराति के लखां...


गोण्डा पुलिस असलहा फैक्ट्री के पर्दाफाश कइलसि – टटका खबर\nगोण्डा 27 मार्च (वार्ता). गोण्डा पुलिस मंगल का दिने देहात कोतवाली इलाका से एगो असलहा फैक्ट्रे के भंडाफोड़ करत दू गो अपराधियन के गिरफ्तार क लिहलसि. एहनी का लगे से बहुते असलहा, कारतूस, आ हथियार बनावे के सामानो धराइल बा.\nपुलिस अधीक्षक लल्लन सिंह बतवलें कि कोतवाली देहात इलाका में पुलिस छापामार के अवैध हथियार बनावे वाली फैक्ट्री पकड़लसि आ मौके पर से दू गो अपराधी रामलक्षन आ ओंकार के गिरफ्तार क लिहलसि. एकना का लगे से आठ गो देशी असलह, कारतूस आ असलहा बनावे के इलेक्ट्रॉनिक ड्रिल मशीन, वेडिंग गेज, लोहा के लाइनर पिस्टन, नाल के टुकड़ा आ अउरिओ सामान बरामद कइलसि.\nबदमाशन के निशानदेही पर असलहा कारोबार में लागल अउरिओ अपराधियन के जोहल जात बा आ ओकनी के ठिकानन पर पुलिस दबिश देत बिया.\nTags: असलहा फैक्ट्री, गोण्डा, पुलिस


टटका खबर, बुध 26 अगस्त 2020 के – टटका खबर\nदेश-दुनिया भोजपुरी पट्टी राजनीति शिक्षा\nAug 27, 2020 JEE(Main), NEET, कांग्रेस, कुशीनगर, गोरखपुर, चंपारण, जफर इस्लाम, जौनपुर, बिहार चुनाव, बेतिया, भाजपा, महागठबंधन, शाहगंज, सारण, सीवान, सोनपुर\nNEET आ JEE(Main) परीक्षा टारे खातिर हो रहल लगातार नेतागिरी का बावजूद परीक्षा अबहीं टरल नइखे. केन्द्र सरकार नइखे चाहत कि विद्यार्थियन के एक साल बरबाद हो जाव. काल्हु नीट परीक्षा में शामिल होखे जात करीब सात लाख परीक्षार्थी पहिले दिने आपन एडमिट कार्ड नेट से उतारि लिहलें. जी (मेन) परीक्षा कें करीब साढ़े सात लाख परीक्षार्य़ी आपन एडमिट कार्ड उतार चुकल बाड़ें. महज 332 गो परीक्षार्थी आपन केन्द्र बदलवावे के गोहार लगवले बाड़ें जवना पर विचार कइल जा रहल बा.\nराजस्थान में कांग्रेस के प्रभारी पद से हटावल गइल महासचिव अविनाश पांडे के अब बिहार कांग्रेस के उमीदवार चुने के जिम्मेवारी दीहल गइल बा. एह कमिटी में उनुका साथे काजी निजामुद्दीन आ देवेन्द्र यादव के राखल गइल बा.\nअमर सिंह के निधन से खाली भइल राज्यसभा सीट ला होखे वाला चुनाव में भाजपा अपना राष्ट्रीय बोलतुआ सैयद जफर इस्लाम के उमीदवार बनवले बिया. विधानसभा में विधायकन के संख्या देखत उनुकर चुनाइल तय बा.\nपश्चिम चंपारण के बोतिया लौरिया रोड पर परसा मठिया का नियरा बुध का दिनं दू गो मोटरसाइकिलन के भिड़न्त में कालीबाग इलाका के एगो नवही के मौत हो गइल आ दोसरका घवाहिल हो गइल.\nगोरखपुर के झगहा इलाका में मोटरसाइकिल से जात अमडीहा के एगो आदमी के गाँवे के कुछ लोग पीट पीट के घवाहिल क दीहल. गभीराह घवाहिल हो चुकल आदमी के लखनऊ ला रेपर क दीहल गइल अस्पताल से आ ले जात में रास्ता में ओकर मौत हो गइल.\nसीवान जिला के गुठनी इलाका के डरइला गाँव के एगो औरत अपना बेटी के फाँसी पर लटका के अपनहूं लटक गइल. पुलिस मामिला के तहकीकात करत बिया.\nबिहार में महागठबंधन में पहिले से शामिल गोलन में सीट बाँटे में होखत मथकुच्चन का बीचे तीन गो बँवारा गोल एह गठबंधन में अउर शामिल हो गइलें.\nसारण जिला के इसुआपुर इलाका के चकहन गाँव में दू बरीस के एगो लड़िका अपना घर का सोझा लागल बाढ़ के पानी में डूबला से मर गइल.\nकुशीनगर के तुर्कपट्टी इलाका में अगवां गाँव का नियरा सड़क हादसा में एगो ट्रक ओवरटेक करे का फेर में एगो पिकअप वाहन के रगड़ दिहलसि जवना चलते पिकअप के चालक ओही में दबा के मर गइल आ दू गो अउर आदमी घवाहिल हो गइलें. एगो दोसरा हादसा में पडरौना से खड्डा जात एगो पिकअप लीलाधर छपरा का लगे एगो ऑटो से टकरा गइल जवना चलते ऑटो पर सवार तीन लोग के मौत हो गइल आ सात जने घवाहिल हो गइलें.\nसारण जिला के सोनपुर इलाका में सबलपुर गाँव का लगे गंगा नदी में बालू भरल नाव से पलटि गइल. ओह पर करीब बीस लोग सवार रहुवे. बाकी लोग त पँवड़ि के पार हो गइल बाकिर चार लोग बह गइल. अबहीं ओह लोग के पता नइखे कि डूबल कि उपराइल.\nजौनपुर के शाहगंज इलाका में मैदाने गइल एगो आदमी के ओकरे दोस्त छूरा मार के मुआ दिहलसि.


खबर भोजपुरी में (बियफे,4दिसंबर 2014) – टटका खबर\nखबर भोजपुरी में (बियफे,4दिसंबर 2014)\n(बुध3दिसंबर के खबर)\nअयोध्या मामिला से अपना के अलग कर लेबे के हाशिम अंसारी के बयान का बाद मुस्लिम जमात उनुका के मनावे में लाग गइल बा. सेकूलर जमात के ठकुआ मार दिहले बा कि आखिर हाशिम अइसे कइसे कह दिहलें. हाशिम अंसारी के कहना बा कि अब ऊ बाबरी मस्जिद मुकदमा के पैरवी ना करीहें काहें कि एकरा के राजनीति के अखाड़ा बना दिहल गइल बा. यूपी के मंत्री आजम खान से कहलन कि अब उहे एकर पैरवी करसु. कहलन कि अब ई ना चली कि रामलला त तिरपाल में रहसु आ इलायची दाना खासु जबकि बाकी लोग महल में रह के लड्डू. रामलला के आजाद करावल जरूरी हो गइल.\nदेशरत्न डॉ़ राजेन्द्र प्रसाद के 130वीं जयंती के मौका पर बुध का दिने अनेके जगहा समारोहन के आयोजन भइल. पटना में मुख्यमंत्री जीतन राममाँझी राजेन्द्र चौक पर राजेन्द्र बाबू के मूर्ति पर माला चढ़ा के नमन कइले. प्रधानमंत्री नरेंद्र मोदीओ राजेंद्र प्रसाद के आपन श्रद्धांजलि दिहलें. सिवान जिला के पंजवारो में एह मौका पर कार्यक्रम भइल जवना में देश भर के भोजपुरियन के जुटान भइल.\nमंत्री निरंजन ज्योति का मुँह से निकलल हरामाजादा शब्द पर राज्यसभा में बुध का दिन बवाल होखत रहल आ राज्यसभा के स्थगित कर देबे के पड़ल. विपक्ष के कहना बा कि निरंजन ज्योति के मंत्रीमंडल से निकाल दिहल जाव. एह पर सरकार का तरफ से कहल दिहल गइल कि इस्तीफा भा हटावे के सवाले नइखे उठत. गलती से कहली त माफी माँग लिहली. अब एह पर बवाल ना होखे के चाहीं.\nकेन्द्रीय गृहमंत्री राजनाथ सिंह कहलन कि नक्सलवाद से निपटे खातिर केंद्र प्रतिबद्ध बावे आ नक्सल विरोधी अभियान चलत रही.\nदेवधर ट्रॉफी का फाइनल मैच में पिछला तीन साल से लगातार जीतत आवत पश्चिम क्षेत्र के 24 रन से हरा के पूर्व क्षेत्र देवधर ट्राफी जीत लिहलसि.\nकेन्द्रीय खेल मंत्री सर्वानंद सोनोवाल अंतर्राष्ट्रीय मुक्केबाजी संघ के अध्यक्ष चिंग कूओ वू से कहलन कि भारत के महिला मुक्केबाज सरिता देवी पर लगावल रोक के हटा लिहल जाव.\nफुटबाल के सुपर लीग के पुणे में भइल मैच में एफसी पुणे सिटी दू गोल से मुंबई सिटी एफसी के हरा दिहलसि. मुंबई के टीम कवनो गोल ना कर पावल.\nअंतर्राष्ट्रीय संस्था ट्रांसपेरेंसी इंटरनेशनल के भ्रष्टाचार धारणा सूचकांक – 2014 में भारत के 175 देशन का सूची में 85वां जगहा पर राखल गइल बा. संस्था के कहना बा कि देश में भ्रष्टाचार में कमी आइल बा.\nभारत के महिला स्क्वॉश टीम मंगल का दिने आपन दुसरको मैच हार गइल. फ्रांस के महिला टीम भारत के 3-0 से हरा दिहलसि.\nयूपी के मुख्यमंत्री अखिलेश सिंह यादव के कहना बा कि करोड़ो के नाजायज संपति बनावे वाला नोएडा अथारिटी के सरकारी चीफ इंजीनियर यादव सिंह का खिलाफ कवनो कार्रवाई तब ले ना होखी जबले आयकर विभाग के जांच रिपोर्ट ना मिल जाई.\nबुध का दिने आपन तनखाह बढ़वावे ला सरकारी बैंक कर्मचारी एकदिन के हड़ताल पर रहलें जवना चलते आम आदमी के ढेरहन परेशानी उठावे के पड़ल. कई जगहा एटीएमो काम कइल बंद कर दिहली सँ काहे कि ओहनी में राखल रुपिया खतम हो गइल रहे. लगन का सीजन में एह तरह के बेवहार बैँक कर्मचारियन के स्वार्थीपना देखा दिहलसि.


अमीरी के नया शौक – Anjoria\nअप्रैल 5, 2010 लस्टम पस्टम\nवइसे त कलकत्ता शहर के बड़ाबाजार के सेठ अमीरचंद का लगे बहुत दौलत रह, करिया आ सफेद दूनो. कारोबारो कई गो रहे. जायज कम आ नाजायज बेसी. धन रहे त नाँवो रहे चारू ओर. समाज में रुतबा रहे. तबो अमरचंद के बुझाव कि कवनो ना कवनो कमी जरूर बा. एही बीच कलकत्ता नगर निगम के चुनाव आ गइल. उनकर चमचा सलाह दिहले सँ कि केतनो धन होखो, आदमी का हाथ में पावर ना होखे त कुछ नइखे. अमीरचंद के बात बा गइल. सोचले चिनिगी के सब मजा त अजमा लिहनी, अब इहो सवाद देख लिहल जाउ. बस अब का देरी. धोती चढ़वले आ कूद गइले राजनीति का सागर में.\nजब कूदिये गइके त सागर के भँवर आ गहराई के अंदाजा भइल. अमीरचंद पार उतरे खातिर हाथ पैर मरले त चमचा कहले सँ, अइसे काम ना चली. एह चुनाव से पार उतरे खातिर कवनो मुद्दा जरुरी होला. मुद्दो तनी धारदार होखे के चाहीं कि सीधे मन में उतरि जाव. अमीरचंद तब बेचैन हो के पुछलें, त बतावऽ सँ ना! ऊ कवन तीर हऽ जेकरा के चला के हम सत्ता तक चहुँप जाईं.\nएगो सीनियर चमचा कहलसि कि भईया जी, अपना देश में गरीबी नाम के एगो चुड़ैल रहेले. ओकरा से देश के जनता बड़ा आतंकित बिया. जे भी जनता के ओह चुड़ैल से मुक्ति दिआवे के बात करेला जनता ओहि के आपन मसीहा समुझ लेले.\nमगर गरीबी नाम के ई चुड़ैल रहेले कहवाँ? ओकर हुलिया कइसन बा? कइसे चिन्हाई? ओकर पता ठेकाना त बतावऽ. आ ओकरा के भगावे के उपाय का हऽ? अमीरचंद के उत्सुकता बढ़ले जात रहे.\nदेखऽ भईया! हमरा देश में एगो लाइन खींचल बा जेकरा के गरीबी रेखा कहल जाले. गरीबी ओहि रेखा के ओह पार रहेले. ओकरा के भगावे के थोड़े परेला. बस भगावे के बात करे के बा. ई गरीबी बड़ा काम के चीज हऽ. करेके बस अतने बा कि विकास के डंडा हवा में घुमा के जनता के भोरावे के बा. जनता बड़ मासूम ह. मोहब्बत आ चुनाव में सब कुछ जायज होला. ई दूनों चीज में कसम आ वादा के बड़ा महत्व होला. रउरा कसम खा के जनता से वादा क देब कि यदि आपके सत्ता मिल गइल त आप जनता के गरीबी के चंगुल से जरुर मुक्ति दिलवा देब. बस जान जाईं कि हो गइल आपके काम. चमचन के जनरल नालेज काफी हाईफाई होला.\nअरे भाई, हम त अब ले एक ही रेखा देखले रहीं, फिल्मन में, एक रेखा सुनले रहीं बोर्डर पर होला जवना के नियन्त्रण रेखा कहल जाला. ई ससुरी गरीबी के रेखा कहाँ से आ टपकल? खैर अब जब कूद परल बानी त पार त जइसे तइसे होखहीं के बा. चलऽ पहिले गरीबी से मिलल जाव.\nअमीरचंद अपना दल बल का साथ लाइन आफ पावर्टी पार कर के गरीबन के बस्ती में चहुँपलन. ढुकते उनका नाक में बदबू के एगो जोरदार भभका टकराइल. ऊ नाक पर रुमाल रख लिहले. गन्दा मोरी में कुछ नंग धड़ंग लड़िका नाक सुरकत कागज के नाव चलावत रहले सँ. अमीरचद एगो लइका के बोलवलें आ ओकरा के एगो टॉफी दे के प्यार से पुछलें, तूं एने कहीं गरीबी के रेखा के देखले बाड़ऽ? बचवा बोललस, ना त! गरीबी एने ना रहेले. अमीरचंद चिहुँक परलें, का कहले रे? गरीबी गरीबन का मुहल्ला में ना रहे ले त फेर कहाँ गइल? गरीबी आ गरीब के त जनम जनम के रिश्ता होला. ओहमें दरार पड़ल कइसे?\nई गरीबी के दूर करे खातिर कर्मचारी रिश्वत लेला, अफसर घोटाला करेला, नेता दलाली खाला. व्यापारी मिलावट करेला, टैक्स चोरावेला, कालाबाजारी करेला. गरीबी तबो दूर ना होले त जनसेवक के चोला पहिर के राजनीति में कूद जाला. जइसे आप कूद परलीं. गरीबी वहीं रहेले जहाँ कवनो चीज के अभाव रहेला. हमरा लगे कवनो कमी नइखे. दोसरा ओर आप अपना बस्ती में गौर से हर आदमी के चेहरा पर अभाव के हरुफ पढ़ सकेनी. जहाँ गरीबी बा उहें पावर पैदा होले, पावर गरीबी दूर करे में लाग जाले. अमीर लोग गरीबी के चाय पिये खातिर बोलावे ला लोग आ गलत से गलत काम कइयो के गरीबी के खुश ना कर पावे त एही के पावर टी कहल जाले. जाईं आप अपना बस्ती में. गरीबी के नचाईं चाहे मुजरा सुनीं बाकिर हमनी के अपना हाल पर छोड़ दीं.


लखनऊ में टीम अन्ना के अरविंद केजरीवाल पर हमला के कोशिश करे वाला एगो आदमी के पुलिस गिरफ्तार करिके पूछताछ करत बिया. हमला का बाद केजरीवाल कहले कि टीम अन्ना के कांग्रेस से कवनो तरह के दुश्मनी नइखे. कांग्रेसो एह हमला के निंदा कइले बिया आ कहले बिया कि हिंसा कवनो बात के समाधान ना कर सके.\nपटना के महावीर मंदिर के आमदनी5करोड़ से बेसी भइल. उत्तर भारत में वैष्णो देवी मंदिर का बाद दोसरा कवनो मंदिर के ई सबले बेसी आमदनी बा.\nप्रसिद्ध गांधीवादी सामाजिक कार्यकर्ता अन्ना हजारे आ उनुका सहयोगी अरविंद केजरीवाल के टेलीविजन चैनल ‘एनडीटीवी इंडिया’ मंगल का दिने ‘इंडियन ऑफ द ईयर 2011’ पुरस्कार से सम्मानित कइलसि. केजरीवाल एह पुरस्कार के देश के आम जनता के समर्पित कर दिहलन.\nनक्सलियन से बतियावे खातिर बनावल पश्चिम बंगाल सरकार के वार्ताकार टीम मंगल का दिने मुख्यमंत्री ममता बनर्जी से भेंट कइला का बाद कहलसि कि नक्सलियन से बातचीत चलत रही.\nत्रिपुरा के वाममोर्चा सरकार राष्ट्रीय खाद्य सुरक्षा विधेयक के गरीब आ मध्यम वर्ग के लोग का खिलाफ बतवलसि काहे कि ई सार्वजनिक वितरण प्रणाली के कमजोर बनाई.\nबानरन के उत्पात से आजिज आइल हिमाचल प्रदेश सरकार बानरन के नसबंदी करे के योजना बनवले बिया. एह खातिर बानरन के पकड़े वाला के सरकार हर बंदर खातिर 500 रुपिया दीही.\nजम्मू कश्मीर के मुख्यमंत्री उमर अब्दुल्ला मंगल का दिने मुख्यधारा आ अलगाववादी दुनु तरह के नेता लोग पर स्थानीय युवकन के शोषण करे के आरोप लगवले बाड़न.\nकेंद्रीय कानून मंत्री सलमान खुर्शीद मानत बाड़न कि सरकार खातिर पिछला साल कठिन रहल काहे कि भठियारन आ भठियरपन से निपटे में असफल होखला का चलते संप्रग सरकार के विरोध झेले के पड़ल.\nअन्ना हजारे टीम में मतभेद से किरण बेदी इंकार कइले बाड़ी, हालांकि टीम के दू गो सदस्य, मैगसेसे अवार्ड विजेता राजेंद्र सिंह आ गांधीवादी कार्यकर्ता पी. बी. राजगोपाल, टीम से अपना के अलग कर लिहले बाड़न. किरण बेदी एकरा के फूट नइखी मानत.\nकुडनकुलम में मंगल से फेर प्रदर्शन शुरू हो गइल बा. केंद्र आ जयललिता सरकारन का बीच आरोप-प्रत्यारोप चालू बा.\nभाजपा नेता हैदराबाद में कहलन कि संप्रग सरकार अलग राज्य गठन के वादा से पीछे हट गइल बिया आ तेलंगाना क्षेत्र के लोग के धोखा दिहले बिया,\nसर्वोच्च न्यायालय एह महीने के आखिर में होखे जा रहल फार्मूला वन के आयोजन के मनोरंजन कर से छूट दिहला का मामिला में उत्तर प्रदेश सरकार आ और जेपी समूह के नोटिस भेजले बिया.\nदिल्ली उच्च न्यायालय मंगल का दिने अंडरवल्र्ड माफिया दाऊद इब्राहिम के कथित करीबी रोमेश शर्मा के साल 1996 में एगो हेलीकॉप्टर के जबरिया अपना कब्जा में राखे का मामिला में जमानत दे दिहलसि.\nमनमोहन सिंह नइखन मानत कि हाल के उपचुनाव में कांग्रेस के हार उनुका सरकार के प्रदर्शन का खिलाफ बा. दोसरा तरफ आडवाणी कहले बाड़े कि ई परिणाम संप्रग सरकार खातिर खतरा के घंटी बा.\nटीम अन्ना में आपसी मनभेद के संकेत देत अन्ना हजारे फेर कश्मीर पर ‘असंगत’ बयान के आलोचना कइले. अलग बाति बा कि ऊ प्रशान्त भूषण के नाम ना लिहले.\nकेन्द्र सरकार के मानना बा कि देश के अर्थव्यवस्था के बुनियाद मजबूत बा एहसे हाल के सुस्ती का बावजूद मध्यम अवधि में विकास दर नौ से 10 फीसदी रह सकेला.\nकर्नाटक के मुख्यमंत्री रहल येदियुरप्पा जेल ना गइले आ एगो दोसरा अस्पताल में भरती हो गइले.\nदिल्ली उच्च न्यायालय अमर सिंह के नियमित अउर अंतरिम जमानत याचिकावन पर सुनवाई बुध ले टार दिहलसि. अमर सिंह के वोट खातिर नोट का मामिला में गिरफ्तार कइल गइल बा,\nअस्पताले में ज्ञानपीठ पुरस्कार से नवाजल गइलन श्रीलाल शुक्ल. श्रीलाल शुक्ल के तबियत बहुत खराब आ उनुका के आईसीयू में राखल गइल बा.\nघचपच माहौल में कांग्रेसी सांसद के कहला भरोसे राहुल गाँधी से भेंट करे आइल रालेगण सिद्धी के सरपंच आ बाकी लोग के निराशा हाथे लागल आ एह अपमान से ऊ लोग बहुते नाराज बा.\nग्वालियर में 5600 किलोग्राम नकली मावा बरामद भइल बा.\nझारखण्ड में 11 भाषा के राज्य में दुसरकी भाषा के दर्जा देबे वाला विधेयक के राज्यपाल विधानसभा के वापिस लवटा दिहलन.\nसर्वोच्च न्यायालय सगरी राज्य अउर केंद्र शासित क्षेत्रन के निर्देश दिहले बिया कि 31 दिसम्बर ले सगरी सरकारी विद्यालयन में शौचालय सुविधा उपलब्ध करा दिहल जाव.\nहज यात्रा खातिर वीआईपी कोटे के सर्वोच्च न्यायालय ‘गलत धार्मिक परम्परा’ बतवले बिया।\nझामुमो आ आजसू के विधायक मुंडा सरकार से खफा बतावल जात बाड़े.\nप्रिटोरिया में भारत, ब्राजील अउर दक्षिण अफ्रीका के त्रिपक्षीय मंच इब्सा नई दिल्ली में पिछला महीना भइल बम विस्फोट के निंदा मंगल का दिने कइसलि आ अंतर्राष्ट्रीय आतंकवाद पर व्यापक करार करे के गोहार लगवलसि.\nबेलारूस की राजधानी मिंस्क में 22 अक्टूबर के होखे वाला समलैंगिक प्रदर्शन पर रोक लगा दिहल गइल बा.\nतिब्बती अध्यात्मिक गुरु दलाई लामा के दक्षिण अफ्रीका के वीजा दिहला से इंकार का मामिला में प्रिटोरिया के अदालत में चुनौती दिहल गइल बा.\nमध्य प्रदेश में औद्योगिक विकास का दिशाईं नौ गो नया औद्योगिक क्षेत्र बनावल जाई, एह क्षेत्रन पर 255 करोड़ रुपिया के खर्च होखे वाला बा जवना के सैद्धांतिक सहमति दे दिहल गइल बा.\nकोयला के आपूर्ति घटला से पश्चिम बंगाल में इस्पात उत्पादन पर असर पड़ल बा.\nमंगल का दिने शेयर बाजार में गिरावट आइल आ सेंसेक्स 277 अंक नीचे बंद भइल.\nस्वीडन के विदेश मंत्री कार्ल बिल्ट तीन दिन का दौरा पर मंगल का दिने मुंबई चहुँपलन जहाँ ऊ भारतीय अधिकारियन आ वित्तीय संस्थानन के प्रतिनिधियन से मुलाकात करीहें.\nमारुति के मानेसर संयंत्र में बारहवों दिने हड़ताल जारी रहल.\nएचसीएल टेक्नोलॉजीज के तिमाही शुद्ध लाभ डेढ़ा हो गइल.\nकारपोरेट जगत के लालच का खिलाफ एक महीने से चलत ‘वॉल स्ट्रीट पर कब्जा’ करे वाला आंदोलन के व्हाइट हाउस खुलके समर्थन दिहले बा.\nमुंबई में अफ्रीकी रत्न से बनल आभूषणन के नीलामी से 750,000 डॉलर मिलल बा जवना से भारत के हाथियन के संरक्षण कइल जाई.\nआंध्र प्रदेश में एक महीना बाद सिंगारेनी कोइलरिज कम्पनी लिमिटेड में कोयला के उत्पादन फेर शुरु हो गइल बा.\nभोजपुरी सिनेमा आ संगीत से जुड़ल खबर खातिर भोजवुडन्यूज पर जाईं.\nप्रणब मुखर्जी के एह बात के अफसोस बा कि काम का बोझ का चलते ऊ फिलिम देखे के समय नइखन निकाल पावत. पिछला फिल्म ऊ ‘रंग दे बसंती’ साल 2006 में एकरा रिलीज होखे से पहिले देखले रहले.\nमुम्बई के एगो अदालत राष्ट्रीय पुरस्कार विजेता फिल्म निर्देशक मधुर भंडारकर के साल 2004 के एगो बलात्कार मामिला में 14 नवम्बर के पेश होखे के निर्देश दिहले बिया. बलात्कार के ई मामिला अभिनेत्री प्रीति जैन दायर कइले बाड़ी.\nस्टॉकहोम ओपन के पहिलके दौर में हार गइले भारत के सोमदेव देवबर्मन.\nअबू धाबी टेस्ट में श्रीलंका का खिलाफ पाकिस्तान आपन पकड़ बना लिहले बावे. श्रीलंका के पहिलाक पारी 197 रन पर समेटला का बाद पाकिस्तान खेल खत्म होखे ले बिना कवनो नुकसान के 27 रन बना लिहलसि.\nभारतीय फुटबाल टीम के खिलाड़ी रहल सुब्रत भट्टाचार्य के मोहन बागान क्लब के तकनीकी निदेशक बहाल कइल गइल बा आ प्रशांत बनर्जी के सत्र 2011-12 खातिर कोच.\nडिफेंडर गुरजिंदर सिंह के मलेशिया में होखे जात सुल्तान जोहोर बाहरू हॉकी टूर्नामेंट खातिर भारत के जूनियर टीम के कप्तानी दिहल गइल बा.\nबांग्लादेश क्रिकेट टीम मंगल का दिने खेलल गइल तीसरा एकदिना मुकाबला में वेस्टइंडीज के आठ विकेट से हरा दिहलसि.\nपाकिस्तानी क्रिकेट टीम के कप्तान रहल शाहिद अफरीदी अंतर्राष्ट्रीय क्रिकेट से संन्यास लेबे के आॡन फैसला वापिस ले लिहले बाड़न. उनुकर कहना बा कि ऊ कबो संयास लेबे ना कइलन.\nडेनमार्क ओपन बैडमिंटन में भारत के सायना नेहवाल के आसान ड्रॉ मिलल बा.\nभारत आ वेस्टइंडीज का बीच होखे वाला पांच गो एकदिना मैचन के श्रृंखला के पहिला मुकाबला 29 नवम्बर के कटक के बाराबाती स्टेडियम में खेलल जाई.\nएकदिना टीम में हरभजन के वापसी ना भइल. ऊ अगिलो तीनो मैच खातिर ना चुनल गइले.


खबर पर एक नजर – टटका खबर\nखबर पर एक नजर\nकम उमिरिया बिआह रोके खातिर राजस्थान में शादी कार्ड पर कनिया दुल्हा के जनम के तारीख छापल जरूरी कर दिहल गइल. कुंडा मे भइल डीएसपी के हत्या मामिला में उनुका के अकेला छोड़ के भागे वाला तीन गो पुलिसवालन के निलमंबित कर दिहल गइल. पटना में 13 मार्च से गाँधी मैदान में पुस्तक मेला लागे\nआजु वसंत पंचमी का मौका पर कुंभ में आखिरी महास्नान होखत बा. कोर्ट का मना कइला का बावजूद शाही स्नान का दिने वीआईपी घाट पर कुछ लोग स्नान कइल. सरकार जाँच के आदेश दिहलसि. मौनी अमावस का दिने भइल दुर्घटना का बाद कुंभ आयोजन समिति के अध्यक्ष आजम खां के इस्तीफा मुख्य मंत्री नामंजूर कर


दामिनी : एगो औरत के संघर्ष गाथा – Anjoria\nJun 10, 2010 दामिनी, रानी चटर्जी, विनय आनन्द\nभारत नेपाल का सीमा वाला इलाका में एगो गाँव जहवाँ काली पाण्डे नाम के माफिया के दबदबा बा. ओहि गाँव में अपना मामा मामी का साथ दामिनी नाम के एगो लड़की रहत बिया जवना पर काली पाण्डे के नजर गड़ जात बा आ ऊ ओकरा से शादी कइल चाहत बा. ओकरा चाल में दामिनी के मामा मामीओ आ जात बाड़े आ दामिनी के मजबूर कइल चाहत बाड़े काली से शादी करे के. बेचारी दामिनीमजबूरन अपना मामा का घर से बाग परा तिया. रास्ता में ओकरा के काली के भाई गोकुल पकड़ लेत बा. ओकरा से कृष्णा दामिनी के छोड़ावत बा आ अपना घरे ले जात बा आ अपना महतारी बाप आ बहिन से मिलवावत बा. दुनु का बीचे प्यार पनप जात बा आ दुनु के शादी हो जात बा. हँसी खुशी बितावत जिनिगी पर पता ना कब काली पाण्डे छाया फेर पड़ जात बा. काली पाण्डे अपना भाई आ लोकल विधायक का सहयोग से कृष्णा आ ओकरा बहिन के तबाह कर देत बा, दामिनी मजबूर होके फेर आत्महत्या के कोशिश करत बिया बाकिर अबकी अर्जुन नाम के युवक ओकरा के बचा लेत बा.\nअर्जुन दामिनी के समुझावत बा कि जिनिगी से बागऽ मत, काली पाण्डे के मुकाबिला करऽ, ओकरा से अपना पति के तबाह बरबाद करे के बदला लऽ. बाकिर का दामिनी ई कर पावत बिया? का ऊ बदला लेबे में सफल हो जात बिया? का काली पाण्डे के अत्याचारन के अन्त हो पावत बा? आ ई अर्जुन के हऽ आ काहे दामिनी के मदद कइल चाहत बा?\nइ सब जाने बुझे खातिर रउरा विजय लक्ष्मी इंटरनेशनल का बैनर में निर्माता डा॰ सुनील कुमार के बनावल फिल्म दामिनी देखे के पड़ी जवना के अनिल कुमार प्रस्तुत कर रह बाड़े. निर्देशन मनोज नारायण, गीत संगीत श्याम देहाती, छायाकार राजू राम प्रधान हउवें. फिल्म के मुख्य कलाकारन में विनय आनन्द, रानी चटर्जी, विराज भट्ट, रेखा, शाहबाज खान, नारायण प्रसाद, रश्मि, उषा पौडियाल, आ स्वाति वर्मा के नाम बा. फिल्म में तेरह गो गाना बाड़ी सँ जवना के कुमार शानू, विनोद राठौड़, रजनीश, इन्दू सोनाली, साधना सरगम, कल्पना, गुड्डू रंगीला, आ अलका याज्ञनिक का आवाज में रिकार्ड करावल गइल बा.


लटकलऽ त गइलऽ बेटा ! – Anjoria\n– औम प्रकाश सिंह\nवइसे त रउरा बहुते कहानी पढ़ले होखब जवन साँच पर आधारित होले. एहिजा जवन हम कहे जात बानी तवन पूरा तरह से कपोल कल्पना ह बाकिर देखीं साँच से कतना मिलत जुलत बा ई कहानी.\nएगो देश रहे जहाँ कई बरीस का बाद भठियारा राजा के हटा के एगो दोसर आदमी राजा बन गइल रहुवे जवना चलते पुरनका राजा के दरबारी आ उनकर भाँड़ सब नाराज रहले. हर मौका तलाशल जात रहुवे नयका राजा के बरबाद करे के. केहू के कवनो कारण से मौत होखो त अखबार में छपे कि पलाँ किसान फसल के बरबादी के सदमा से मर गइल, चिलनवा फाँसी लगा लिहलसि, फलनवा के हार्ट अटैक हो गइल.\nहर विरोधी गोल आपन आपन जलसा करे करावे में लागल रहुवे. सभे किसान के हमदर्द बने के दावा करत रहुवे. अइसने एगो गोल रहुवे साँपा, साँपे का तरह खतरनाक. एह गोल के खासियत रहुवे कि अपने गोल के गईंया के कमीना कह के पिछाड़ पर लात मार के निकाल दिहल जात रहुवे. बाकिर तबहियों एह गोल में शामिल होखे वाला लोग के कमी ना रहुवे. सभका लागत रहुवे कि साँपा में शामिल हो जाएब त जल्दिए गद्दी पर बइठे के मिल जाई.\nअइसनके माहौल में एगो राज्य के खात पीयत घर के कारोबारी नवही का मन में सपना जागल राजनीति करे के. कई गो दल बदलत ऊ साँपा में चहुँपल आ ओकारा साँपा दल के मँजल साँपिदिया से भेंंट हो गइल. साँपोदिया ओकरा के समुझवलसि कि अगर जल्दी से छा जाए के मन बा त कुछ बड़हन करे के पड़ी, कर सकबऽ? सत्ता के लालच में बेचैन नवही तुरते तइयार हो गइल. योजना बनल कि ओकरा सभा का दिन कवनो फेंड़ पर चढ़ के फाँसी लगावे के नौटंकी करे होखी. ओकरा बाद थोड़ देर ला फाँसी पर लटकियो जाए के पड़ी. लटकते ओहिजा मौजूद साँपा कार्यकर्ता ओकरा के फेंड़ से उतार लीहें आ ओकरा बाद ऊ मीडिया के खबरन में छा जाई. नवही के एह में कुछऊ खतरनाक ना लागल आ ऊ हामी भर दिहलसि.\nसभा का दिन मंच पर मौजूदा सबसे बड़हन साँपिया अपना तीन चार गो गईंयन का संगे मंच पर मौजूद रहुवे. बीच बीच में तीनो ओह फेंड़ का ओर झाँक लेत रहुवन जवना पर ऊ नवही चढल रहुवे. ओकरो संतोष लागल कि लोग बेर बेर ओकरा के देखते बा से खतरा भा चिन्ता के कवनो बात नइखे. कुछ मीडिया वाले एह बीच आपन कैङरा ओकरा पर टिका लिहले रहुवन. एह बीच मंच पर एगो कवि राजनेता माईक थमले रहुवे. फेर पुछुवे कि ‘लटक गइल?’ जसहीं जवाब मिलल कि हँ त ओकर हाथ के इशारा बतवलसि कि चलऽ काम हो गइल.\nएह बीच पुलिस ओकरा के गाछ से उतार के अस्पताल खातिर चलल. सभका मालूमे रहुवे कि का होखे के बा का भइल बा से एगो नेताईन चिहिकली कि एकर बलिदान बाँव ना जाए दिहल जाई. लोग चिहाईल कि अबहीं त अस्पताल ले चहुँपलो ना होखी तबले ओकरा मरे के खबर देत सरधांजलियो दिआए लागल? नेताईन तुरते आपन चिहिकल मेटा दिहली बाकिर तब ले कुछ दुष्ट लोग उनुका चिहिकला के फोटो रिकार्ड कर चुकल रहुवे. एगो अभारतिऔ चिहिक चुकल रहुवन आ फेर बाद में उहो अपना चिहिकल के मेटा चुकल रहले.\nअब चलीं ओह नवही के बारे में जानल जाव जवना के साँपा के लोग किसान बतावत रहुवे. बढ़िया कारोबार करत रहे ऊ नवही आ ओकरा खेती से अइसन कवनो नुकसान ना भइल रहुवे जवना चलते ऊ अपना के फाँसी चढ़ा दीत. ओकरा त राजनीति के लालच रहुवे आ सबले बड़का गलती कि साँपा के गोल पर ओकरा भरोसा रहुवे.\nएह कहानी के सीख इहे बा कि राजनीति में आइल अइसन गोल के लोग का कवनो बात पर भरोसा ना करे के चाही. ना त उहे हाल होखी जवन कवनो ट्रक भा बस का पाछे लिखल मिलेला कि लटकलऽ त गइलऽ बेटा! दोसर ई कि ई पूरा कहानी कल्पना ह, कवनो कारण से ई सही साबित हो जाव त एकर जिम्मेदारी हमरा पर मत डालल जाव़\nPrevious Post: सारा जग जीत गइली मीत रे, घरवे में हार हो गइल.\nNext Post: जब घूर के दिन फिरेला


Satire Even if you vote in election of Pradhan to sister-in-law he husband become Prime Bhojpuri: पारधानी के चुनाव में भउजी के वोट देला प मिली त भइये के!\nपारधानी के चुनाव में फगुनहट के ढेर असर भउजी लोगन के मोरचा साम्हारला से हो गइल बा. बाङाल में त बिहारे के बेरि से चुनावी माहौल बने लागल रहे. ऊ त भाजपा के लोग हैदराबाद नगर निगम चुनाव में रोड पर उतरि गइल त लागल कि संसद आ विधानसभा से कम निकाय आ पंचायत चुनाव भी नइखन स.\nLast Updated: April 10, 2021, 11:58 AM IST\nफगुनहट के हावा अभी बहते बा. ओसहिं बहता जइसे फगुआ से पहिले बहत रहे. चइतो प फगुए लेखा फागुन के पूरा असर बा. आ सबसे जादा असर बुझाता पारधानी के चुनाव में. कहे के त चुनाव जिला पांचाएत सदस्य आ बीडीसी के होत बाटे, बाकिर गांव-गांव नांव त ऊपर पारधानिये के बा. ओसहिं जइसे एमे कइला के बादो बीए कइ लेबे के बड़ बुजर्ग लोग आसीर्बाद देत रहेला.\nओही बीचे पूर्वांचल में भी पांचाएत चुनाव आङाड़ाई लेबे लागल रहे. किसान आंदोलन में राकेस टिकेत के आंसू त जइसे चुनावी आगि के फइलावे में घीव के काम कइलसि - किसान के के कहे, सभे पाटी के नेता लोगन में माहा पांचाएत करेके होड़ि लागि गईल. जांहां देखीं तहवें माहा पांचाएत.\nबड़े बड़े लोग त आपना आपना तरीका से तेयारी में लागले रहे, गांव गांव में भी लोग दोकानि-दउरी आ बाकी काम धाम छोड़ि के सामाज सेवा में कूदि पड़ल. पहिले त टाप्पा-टुइयां लोग मदद में कारसेवा सुरू कइले रहे, देखते देखत गांव गांव एकेके टोला में कई कई जाना बिना जरूरतो के मदद में टपकि पड़ले.\nकेहू टेक्टर पर बइठा के गाङा स्नान करावे खातिर माहाला भरि के लोग के घाटे ले जाए लागल. त ईहो देखे के मिले लागल कि कहीं मुआला-जिआला में जवन लोग झांकहूं ना जात रहे ऊ बड़ बुजर्गनि के अर्थी के कान्हा देत फेसबुक प फोटो डाले लागल रहे. रोज रोज नाया नाया चामचामात फोटो बरसे लागल रहे. गाला में गामछा त कापार पर पगड़ी. आंदोलन राफ्तार पकड़त रहे पच्छिम यूपी में, आ कुकुरमुत्ता लेखा किसान के डरेस में लोग जाहां ताहां लउके लागल पूर्वांचल में - जेकारा जाबान से गांवों में खड़ी बोली के आलावा कवनो बात ना निकलत रहे - ऊहो खांटी भोजपुरी बोले लागल. आ बोलले के के कहो, फेसबुको पर भोजपुरी लिखाए लागल. जइसे अन्हरिये में अंजोरिया आ गइल होखे.\nतबे एक दिन पाता चलल कि कई गो सीट आरक्षित आ सुरक्षित हो गइलि स. एके झाटका में सबके सामाज सेवा जवन गाङा के धार लेखा उफान लेत रहे, बाढ़ि लेखा ओहरि के एके हाली पाटा गइल. फेसबुक पोस्ट के भी भासा बदलि गइल. भोजपुरिओ गाएब हो गइल. जवन लोग आपाना के सबसे जोगि पारत्यासी बातावत रहले, अब ऊहो फेसबुक प बाकी लोगन के सामझावे लगले कि सोचि समझि के वोट दीह भाई लोग. सभे भावी पारत्यासी आचानके से भूतपूर्व हो गइले, आ नाया खिलाड़िन खातिर उपदेस के दौर सुरू हो गइल.\nजाहां जाति के आधार प सीट आरक्षित हो गइल ऊहां त बहुत लोग के बस ना चलल, बाकिर महिला सीट घोसित होते बहुते लोग के चेहरा खिलखिला गइल - देखते देखत भउजी लोग के आगे कइके भइया लोग पीछे हो गइले. अब भइया लोग फेरू एक्टिव हो गइल बा, बाकिर वोट मांगता भउजी के नाम पर.\nजावाना कनिया के घूघ कबो ऊपर ना उठत रहे, उनुको फोटो खिंचा के पोस्टर बाना दीहल गइल. भरि माङ सेनुर लगवले आ हाथ जोड़ले जवन दुलहिन सोहाग के आसीर्बाद मांगति रहली अब घूमि घूमिके वोट माङतारी. का ससुर, आ का भसुर वोट खातिर सब लाज लेहाज पीछे छूटि गइल बा. कहीं कहीं त इहो सुने के मिलता कि जवन दुलहिन भसुर से छुआए से बचत रहली, ऊ वोट खातिर जाके गोड़ लागि लीहली. अब चुनाव बीती त भसुर जी के खीर बाना के खिअइहें.\nमहिला सीट के एलान के बाद सबसे बड़ नमूना त बलिया जिला में देखे के मिलल हा. मुरली छापारा बालाक के गाराम पांचाएत सिवपुर करनछपरा के रहे वाला जितेंदर सिंह हाथी कई साल से पारधान बने के सापाना साकार करे में जुटल रहले. 2015 के पारधानी के चुनाव में दोसरा नंबर पर रहि गइल रहले. अबकी पूरा उमेदि रहे कि नाइ पार लागि जाई.\nजितेंदर सिंह हाथी सामाज सेवा खातिर कबो बिआह ना करे के फैसला कइले रहले. कहत रहले कि ऊ आपन पूरा जिनिगी गांव-गिरावं के लोगन के सेवा में बिता दीहें, लेकिन जइसहीं सिवपुर करन छपरा महिला सीट बाना दीहल गइल, जितेंदर सिंह हाथी के सङकलप एके झाटका में चारचारा के टूटि गइल.\nजितेंदर के करीबी लोग सालाह दीहल कि अब सेवा के तरीका बदलि द. अब जल्दी से बिआह कई ल आ भउजी के पारधानी के चुनाव लाड़ाव. मुस्किल ई आइल कि बिआह के लगनो न रहे. फेरु लोग सामझावल कि जइसे प्यार आ जङ में सब जायज होला - ओसहीं इहो त चुनावे के जङ ह. एहू में त सब जाएजे काहाई.\nमोका देखते सब नाता रिस्तेदार एक्टिव हो गइले आ बिहार के छापारा के खलपुरा, नेवतरी गांव में दुलहिन भी खोजा गइली - निधि सिंह. फेरु त केहू आव देखल ना ताव देखल सीधे 26 मार्च के छपरे के धरमनाथ मंदिर में जितेंदर आ निधि के बिआह कारा दीहल गइल.\nअब निधि सिंह सिवपुर करन छपरा से पारधानी के चुनाव में कूदि पड़ल बाड़ी - भइया के नाव पर लोग भउजी खातिर वोट मांगता. वोट त लोग भऊजी के दीही लोग, बाकिर मिली त भइये के.\nजितेंदर सिंह हाथी भले ही घर में पारधानी के राहि खोजि लेले होखसु, बाकिर ए दुनियां में कवनो चीजु आताना आसान होखेला काहां - नवकी भउजी के अब गांव के पुरनकी भउजी आ चचिआसासु लोग से कम्पटीसन मिले लागल बा.\nअब जाहां जाहां महिला सीट घोसित हो गइल बा, पारधान के कुर्सी पर काबिज होखे में जुटल सभे लोग आपना आपना मेहरारू के मोरचा पर उतरले जाता. पहिले गांव में जादा से जादा दूगो तीनि गो पारधान के उम्मीदवार होत रहले हा, अबकी बार त एके टोला से चारि चारि गो महिला हाथ जोड़ले वोट मांङे निकलि पड़ल बाड़ी लोग.\nगांव के देवालि से लेके फेसबुक के टाइमलाइन आ व्हाट्सऐप तक पोस्टर के बउछारि हो रहल बा. जेकारा चुनाव लड़े के बा ओकर फोटो बाद में, आ उनुका से पहिले उनुका पति बाबू के फोटो लागावल गइल बा. नाव त पोस्टर पर भउजिओ के बा, बाकिर उनुकरो परिचय भइया के पत्निये के रूप में दीहल जाता.\nकइगो त अइसनो कीसा सुने के मिलल हा कि भउजी के मालुमे नइखे कि ऊ पारधानी के चुनाव लड़ तारी. भउजी खाली फोटो में बाड़ी आ माएदान में भइया घूमि घूमि के वोट माङ तारे - भोरे भोरे घर से निकलि जाता लोग त आधा राति के घरे लौटता लोग.\nभउजी के कहीं आता पाता नइखे, बाकी चुनाव पारचार चरम प बा. मेहरारूनि के टोली अलगे बनल बा. पति बाबू अलगे वोट माङ तारे. लइकनों के बाहारि बा. जोर जोर से नारा लागावत घरे घरे जाके गोड़ छूइ रहल बाड़े स.\nमालूम होता कि भउजी त मायके से नामांकन के दिने अइहें. ओकारा बाद ऊहो चुनाव पारचार में जुटिहें, तले गली गली जिंदाबाद त होते बा. अब सोचीं सभे जब भउजी चुनावे अइसे लड़ तारी त जीति के का करिहें. जइसे भउजी के वोट देला प भइया के मिलेके बा - ओइसहीं कुरसी प त भउजी बहिठिहें, बाकिर कलमि त भइया के हाथे में ही रही. (डिस्क्लेमर- लेखक सत्या दुबे वरिष्ठ पत्रकार हैं. यह उनके निजी विचार हैं.)


सिनेमा भोजपुरी के उभरत खलनायक धर्मेन्द्र सम्राट – Anjoria\nमुजफ्फरपुर के एगो गाँव से आइल धर्मेन्द्र सम्राट भोजपुरी सिनेमा में धीरे-धीरे आपन धाक जमवले जात बाड़ें. राज कुमार पाण्डेय के निर्देशन में बनल फिलिम “ट्रक डाईवर” में अपना खलनायकी से धर्मेन्द्र सम्राट खूब तारीफ बटोरलन त जितेन्द्र कुमार सुमन के निर्देशन में बनल फिलिम “खोइंछा” के किरदार धर्मा से अपना पहचान के अउर बुलंद कर दिहलन. निर्देशक जितेन्द्र कुमार सुमन धर्मेन्द्र सम्राट के सराहत कहलन कि धर्मेन्द्र सम्राट साचहूँ बहुते बढ़िया कलाकार हउवन जे अपना काम के बखुबी निभावे में सक्षम बा.\nधर्मेन्द्र सम्राट के फिल्मी कैरियर निर्देशक अमित कुमार मन्ना के फिलिम “बेटी भईल परदेशी” से शुरू भइल रहुवे. अजय देवगन आ अवधेश मिश्रा के आपन आदर्श माने वाला धर्मेन्द्र सम्राट अब बतौर खलनायक “खून का कर्ज” करे वाला बाड़े. अपना काम में ईमानदार धर्मेन्द्र सम्राट जल्दिए सिनेमा भोजपुरी में बतौर खलनायक छा जइहें. इनकर रिलीज फिलिमन में बेटी भईल परदेशी, सास रानी बहु नौकरानी, ट्रक डाइवर, एलान बा, खोइंछा, राम बनवलन जोड़ी, सबसे बड़ा मुजरिम वगैरह शामिल बा. धर्मेन्द्र के रिलीज होखे वाला फिलिमन में कसम वर्दी के, बैरी बालम, अँगना में आईल बहार भउजी, वगैरह बाड़ी सँ.


April 19, 2021 – Hum Bhojpuria\nवास्तव में भारत के ‘रत्न’ हईं टाटा\nHum BhojpuriaApril 19, 20211min8030\nरतन टाटा के भारत-रत्न देवे के हाल में सोशल मीडिया में चलल कैंपेन अपने आप में अइसे त कतई गलत ना रहे। पर जे देश भर के रत्न होखे ओकरा भारत रत्न चाहे कोई दोसर पुरस्कार मिले या ना मिले, ओसे का फर्क पड़ता। उ त देश के नायक पहिलहीं से ही बाड़े। उनका के रउआ नायकन के नायक कह सकsतानी। जब रतन टाटा के भारत रत्न से सम्मानित करे के मांग जोर पकड़ल त रतन टाटा के खुद ही कहे के पड़ल कि ‘ऊ अपना प्रशंसक सबके भावना के कद्र करsतारे लेकिन अइसन कैंपेन के बंद करे के चाहीं। हम भारतीय भइला आ भारत के ग्रोथ अउर समृद्धि में योगदान करे में खुद के भाग्यशाली मानsतानी। जाहिर बा, ये तरह के बात कवनों शिखर शख्सियत ही कर सकsता। सामान्य कद के इंसान रतन टाटा के तरह के स्टैंड त नाहिंये ली। के ना जानेला कि बहुत से सफेदपोश हस्ती भी पद्म पुरस्कार पावे खातिर अनेक तरह के लाबिंग अउर कई समझौता करेला।\nटाटा समूह के पुराण पुरुष जे.आर.डी. टाटा के 1993 में निधन के बाद रतन टाटा नमक से लेके स्टील अउर कार से लेके ट्रक आ इधर हाल के बरिस में आई टी सेक्टर में भी टाटा समूह के एक शानदार अउर अनुकरणीय नेतृत्व देले बाड़न। रतन टाटा के भारत हीं ना बल्कि सारा संसार के सबसे आदरणीय कॉरपोरेट लीड़रन में से एक मानल जाला। जे.आर.डी टाटा के संसार से विदा भइला के बाद शंका अउर आंशका जाहिर कइल जात रहे कि का उ जे.आर.डी के तरह के उच्चकोटि के नेतृत्व अपना समूह के देवे में सफल रहिहें? इ सब शंका वाजिब भी रहे, काहे कि जे.आर.डी टाटा के व्यक्तित्व सच में बहुत बड़हन रहे। लेकिन ई त कहे के परी कि रतन टाटा अपने आपके सिद्ध करके दिखा दिहलन I अइसे त सब बिजनेस वैंचर के पहिलका लक्ष्य लाभ कमाइल हीं रहेला। एमे कुछ गलत भी नइखे। पर टाटा समूह के लाभ कमाए के साथ-साथ एक लक्ष्य सामाजिक सरोकार अउर देश के निर्माण में लागल रहल भी बा। ये मोर्चा पर कम से कम भारत के त कवनों भी बिजनेस घराना टाटा समूह के आगे पानी भरेsला। टाटा समूह के सारा देश एही खातिर आदर करेला कि उहाँ पर लाभ कमाइल ही लक्ष्य ना रहेला। रतन टाटा त अब टाटा समूह के चेयरमेन भी नइखन। उ चेयरमेन के पद टाटा कंसल्टेंसी सर्विसेस (टीसीएस) के चेयरमैन एन. चंद्रशेखरन के सौंप देले बाड़े। उनका में प्रतिभा के पहचाने के कमाल के कला बा। उ सही पेशेवरन के सही जगह काम पर लगावेले। उनका एकर अभूतपूर्व नतीजा भी मिलेला। रतन टाटा एन. चंद्रशेखरन के बड़हन जिम्मेदारी देते समय ई ना देखलन कि उ कवनों नामवर अंग्रेजी माध्यम के स्कूल या कॉलेज में नइखन पढ़ले। रतन टाटा ई देखलन कि चंद्रशेखरन के सरपरस्ती में टीसीएस लगातार बुलन्दी के छू रहल बा। एही से उ टाटा समूह के इतिहास में पहिलका बार टाटा समूह के चेयरमैन एक गैर-टाटा परिवार से जुड़ल गैर-पारसी व्यक्ति के बनवलन। ये तरह के फैसला कवनों दूरदृष्टि रखे वाला शख्स ही कर सकsता। चंद्रशेखरन आपन स्कूली शिक्षा अपना मातृभाषा तमिल में ग्रहण कइले रहलन। उ स्कूल के बाद इंजीनियरिंग के डिग्री रीजनल इंजीनयरिंग कालेज (आरईसी), त्रिचि से हासिल कइलन। चंद्रशेखरन के टाटा समूह के चेयरमेन बनला से इहो साफ हो गइल कि तमिल या कवनों भारतीय भाषा से स्कूली शिक्षा लेवे वाला विद्यार्थी भी आगे चल के कॉरपोरेट संसार के शिखर पर जा सकsता। ऊ भी अपना हिस्सा के आसमान छू सकsता।\nअगर आज भारत के सूचना प्रौद्योगिकी के क्षेत्र में दुनिया सबसे खास शक्तियन में से एक मानsता आ भारत के आईटी सेक्टर 190 अरब डॉलर तक पहुंच गइल बा त एकर श्रेय़ कुछ हद तक त रउआ रतन टाटा के भी देवे के होई। रतन टाटा में ई गुण त अदभुत बा कि उ अपना कवनों भी कम्पनी के सीईओ के काम में दखल ना देले। ओ लोग के पूरा आजादी देले कि उ कंपनी के अपना बुद्धि आ विवेक से आगे ले जाय। उ अपने सीईओज के छूट देले काम करे के। हालांकि उनका पर पैनी नजर भी रखस। ओ सबके समय-समय पर सलाह-मशविरा भी देत रहले। ये पॉजिटिव स्थिति में ही उनके समूह के कम्पनी सब दोसरा से आगे निकलेला।\nरउआ कह सकsतानी कि जेआरडी टाटा के तरह रतन टाटा पर भी ईश्वरीय कृपा रहे कि उ चुन-चुन के एक से बढ़ के एक मैनेजर के अपना साथे जोड़ सकले। एही खातिर टाटा समूह से एन. चंद्रशेखरन (टीसीएस), अजित केरकर (ताज होटल), ननी पालकीवाला (एसीसी सीमेंट), रूसी मोदी (टाटा स्टील) वगैरह जुड़ले। ई सब अपने आप में बड़े ब्रांड रहलन। रतन टाटा के पास अगर प्रमोटर के दूरदृष्टि ना रहल रहित आ उ अपना सीईओ पर भरोसा ना करते त फेर बड़हन सफलता के उम्मीद कइल ही व्यर्थ रहे। टाटा अपना सीईओज के आपन विजन बता देले। फिर काम होला सीईओ के कि उ ओ विजन के अमली जामा पहनावस आ ओकरो से भी आगे जाये के सोचे।\nअगर रतन टाटा के सम्मान सारा देश करsता त एकरा पीछे उनकर बेदाग शख्सियत बा। इयाद करीं पिछला साल जनवरी में मुंबई में आयोजित एगो कार्यक्रम में रतन टाटा के इंफोसिस समूह के फाउंडर एम. नारायणमूर्ति चरण स्पर्श करके आशीवार्द लेत रहले। रतन टाटा आ नारायणमूर्ति के बीच9साल के अंतर बा। मूर्ति टाटा से9साल छोट बाड़न, लेकिन नारायणमूर्ति भी माने लन कि उपलब्धियन के स्तर पर रतन टाटा उनका से ढेर आगे बाड़े।\nदरअसल रतन टाटा के संबंध भारत के ओ परिवार से बा, जवन आधुनिक भारत में औद्योगीकरण के नींव रखलस। ई मान लीं कि बिल गेट्स आ रतन टाटा जइसन कॉरपोरेट लीडर रोज-रोज ना होखे। ई कवनों भी सम्मान या पुरस्कार के मोहताज नइखन। ये लोग से पीढ़ी प्रेरित होला। इनका सामने कवनों भी पुरस्कार या सम्मान बौना बा। ई सच में भारत के सौभाग्य बा कि रतन टाटा हमार हउअन आ हमरा बीच में अभी भी सक्रिय बाड़े। उनकर हमनीं के बीच रहल ही बहुत सुकून देला।\n( लेखक वरिष्ठ संपादक, स्तंभकार अउर पूर्व सांसद हईं. )\nफगुनाहट हs कि कोरोनाहट\nHum BhojpuriaApril 19, 20211min9120\nसंपादक- मनोज भावुक\nपरसाल होली पनछुछुर रहे काहे कि भारत में कोरोना वायरस के मामला रफ़्तार पकड़ल शुरू क देले रहे। लोग डेराइल शुरू क देले रहे। ओकरा बाद स्कूल-कॉलेज बंद भइल, अंतरराष्ट्रीय उड़ान पर रोक लागल आ ओकरा बाद त मिललो-जुलला प रोक लाग गइल। लाग गइल लॉकडाउन आ सोशल एनीमल सोशल डिस्टेंसिंग के पालन करे लागल।\nकेतना राउंड के लॉकडाउन से गुजरत साल गुजरल। नया साल लागते कोरोना के टीका आइल। ख़ुशी के लहर दउड़ल कि मिल गइल संजीवनी बूटी। मिल गइल कवच-कुण्डल। बाकिर, आहि दादा.. कादो, कोरोना के दूसरा लहर चल देले बा। आ गइल बा। होली आवते फेरु आ गइल। कोरोनवा के का जाने होली से कवन बैर बा। होली रंग के त्यौहार ह आ ई रंगे में भंग करsता।\nखैर, कई जगह लॉकडाउन लगा दिहल गइल बा। टीकाकरण अभियानो तेजी पकड़ले बा। नाक से नीचे मास्क पहिने आ सट-सट के बतियावे वाला लोग अलर्ट हो गइल बा। सरकारो से अलर्ट पर अलर्ट जारी होता। डॉक्टर लोग कहsता कि हमनी के पुरनका अनुभव से सीखे के चाहीं आ सभा-समारोह में जाके सुपरस्प्रेडर बने से बचे के चाहीं।\nअब लइका-बच्चा, स्कूलिहा-कवलेजिया होली के हुडदंग खातिर जवन योजना बनवले रहलें हं, उ त फेल होइये गइल। जीजो-साली आ देवर-भौजाई के प्लानिंग पर पानी फिरल। चनेसर च्चा बेसिये टेंसनिआइल बाड़े। होली मिले-जुले के त्यौहार ह आ मिललके-जुललका पर रोक बा। पतझड़ के बाद बसंत आवेला आ बसंत के साथे फगुआ बाकिर इहाँ त बसंत के साथे फेर से पतझड़ आ गइल। कोरोना के ई दुसरका लहर सब उत्साह आ उमंग के हरियरी चर गइल बा। बुझाते नइखे कि फगुनाहट ह कि कोरोनाहट। टिभियो पर त फाग से बेसी कोरोना राग सुनाता।\nहालाँकि बंगाल में कोरोना राग से बेसी चुनावी राग बा। उहाँ त बुझाता कोरोनवा आत्महत्या कर लेले बा। उहवें ना जहाँ-जहाँ इलेक्शन होला, कोरोना उहाँ ना फटके। त हम कंफ्यूज हो जानी कि कोरोना के भगावे खातिर वैक्सीनेशन जरुरी बा कि इलेक्शन!\nखैर, भोजपुरी जंक्शन में पूरा के पूरा फाग राग बा। एह अंक पर कोरोना-सोरोना के कवनो असर नइखे। ई कम्पलीट फगुआ विशेषांक बा।5दर्जन कवि लोग के होली गीत, भोजपुरी के साथे ब्रज के भी तड़का, बसंत के अइला से लेके फगुआ के बदलत रूप पर बात, बॉलीवुड आ भोजीवुड के फगुआ के गीत-संगीत पर चर्चा, होली-रस आ होलियाना संस्मरण के साथे अंत में इहो कि ‘’ भउजी देह अंइठली अउरी फागुन आय गइल ‘’ तक सब रस, सब रंग मतलब होली के फुल पैकेज। अब कोरोना काल में पढ़े पर त रोक बा ना, पढ़ीं आ आनंद लीं। इहो होली खातिर दस्तावेजे बा।


खबर भोजपुरी में (बियफे, 18 दिसंबर 2014) – टटका खबर\nखबर भोजपुरी में (बियफे, 18 दिसंबर 2014)\n(बुध, 17 दिसंबर के खबर)\nमुख्यमंत्री अखिलेश यादव बुध का दिने घाघरा नदी के बिड़हर घाट पर बनल आ बस्ती से संतकबीरनगर आ अम्बेडकरनगर जिलन के जोड़े वाला पुल के उद्घाटन कइलन.\nपाकिस्तान के पेशावर में एगो सैनिक स्कूल पर भइल आतंकी हमला में मराइल स्कूली बचवन खातिर संसद के दुनू सदन में संवेदना प्रकट कइल गइल. पीएम मोदी पाकिस्तान के पीएम नवाज शरीफ के फोन क के भारत का तरफ से दुख आ संवेदना जतवले.\nबिहार विधान मंडल के शीतकालीन सत्र 19 दिसंबर से शुरू होखे जा रहल बा. सत्र 26 दिसंबर ले चलावल जाई. 22 तारीख के अनुपूरक बजट पेश होखी आ 23 24 के सरकारी काम निपटावल जाई.\nदिल्ली पुलिस बुध का दिने मुंगेर से असलहा बेचे वाला एगो गिरोह के सरगना मंजर आलम के गिरफ्तार कर लिहलस. ओकरा लगे से नई दिल्ली में 120 गो पिस्तौल आ एगो ए-के 47 राइफल बरामद कइले रहुवे.\nबिहार में संविदा पर बहाल नर्स आपन नौकरी असालतन करवावे ला पटना में स्वास्थ्य मंत्री रामधनी सिंह के डेरा के घेराव कइली सँ. एह लोग के कहना बा कि सरकार एह लोग के मांग पर धेयान नइखे देत.\nपूर्वी चंपारण के सुगौली थाना इलाका में नेशनल हाईवे से एगो तस्कर के5लाख रुपिया के चरस का साथे गिरफ्तार कइलस पुलिस.\nसारण जिला के मढ़ौरा इलाका में नेशनल हाईवे पर बेकाबू गाड़ी से कचरा के एगो आदमी के मौत हो गइल आ एक आदमी घवाहिल हो गइल.\nअलीगढ़ में 25 दिसम्बर के होखे वाला ‘घर वापसी’ कार्यक्रम के बाद में कबो करावे के बात कहत टार दिहल गइल बा. पुलिस अधीक्षक के कहना बा कि अइसन कवनो कार्यक्रम करे के इजाजत ना दिहल जाई. ओने आगरा में ‘घर वापसी’ करवावे वाला आयोजक के गिरफ्तारी का बाद अदालत में पेश कइल गइल जहाँ से उनका के 14 दिन के पुलिस हिरासत में भेज दिहल गइल.\nराज्यसभा में बुधो का दिन विपक्ष कवनो कामकाज ना होखे दिहलस. विपक्ष के इहे रट बा कि पीएम मोदी आवसु आ धर्मांतरण के मुद्दा पर बयान देस. साथही विपक्ष धर्मान्तरण का मुद्दा पर बहसो करावे ला तइयार नइखे. कांग्रेस नइखे चाहत कि दोसर धर्म में चल गइल हिन्दूवन के घर वापसी करावल जाव. दोसरा तरफ संघ के कहना बा कि ‘घर वापसी’ धर्मान्तरण ना ह आ एकरा पर कवनो रोक ना लगावे के चाहीं. आपन गलती मानत वापस लवटे वालन के स्वागत होखे के चाहीं.\nलोकसभा से बुछ का दिने कंपनी संशोधन विधेयक-2014 ध्वनिमत से पास हो गइल. एह विधेयक के मकसद कारोबार कइल आसान बनावे के बा आ गलत तरीका से धन बटोरे वालन पर दंड लगावे के व्यवस्था बा.\nब्रिसबेन क्रिकेट टेस्ट मैच के पहिला दिने के खेल पूरा होखे का बेरा भारत अपना पहिला पारी में चार विकेट गँवा के 311 रन बना लिहले रहुवे. अजिंक्य रहाणे 75 आ रोहित शर्मा 26 रन बनाके क्रीज़ पर रहले. मुरली विजय 144 रन बनवलन.\nबम्‍बई शेयर बाजार के सेंसेक्‍स बुधो का दिन गिरावट का साथे बंद भइल. निफ्टीओ में गिरावट दर्ज भइल. रुपिया में 8 पइसा के कमजोरी आइल त सोना सौ रुपिया महँग हो गइल. बाकिर चांदी में साढ़े तीन सौ रुपिया के कमी भइल.


Mar 22, 2016 अशोक द्विवेदी, भोजपुरी दिशाबोध के पत्रिका पाती\nगँवई लोक में पलल-बढ़ल मनई, अगर तनिको संवेदनशील होई आ हृदय-संबाद के मरम बूझे वाला होई, त अपना लोक के स्वर का नेह-नाता आ हिरऊ -भाव के समझ लेई. आज काकी का मुँहें एगो जानल-सुनल पुरान गीत सुनत खा हम एगो दोसरे लोक में पहुँच गउंवीं. हमार आँखि भींजि गउवे आ हम भितरे-भीतर का जाने कौना स्मृति-चित्र के इयाद से तड़फड़ाए लगुवीं. काकी का चलि गइला का बादो ओह गीत का भाव-लय के गूँज-अनुगूँज हमरा भीतर बनल रहुवे आ हम कसमसात रहुवीं. बेटी क बाप भइला आ ओके बियाहला-दान कइला का बाद जवन अनुभव-बोध हमके भइल बा, ऊ जइसे छाते परतच्छ हो उठुवे. ई सगरी बिकलता ओह वाचिक-संबादे से भइल रहुवे, जवना क माध्यम काकी के सुनवलका गीत रहुवे. पता ना लोकराग के एह गीतन क कवन ‘पीर’ बा, कवन करूना आ मार्मिक संवेदन शक्ति बा, जहवाँ बुद्धि के ना, हृदय क चलेला, ज्ञान क ना, प्रेम क चलेला. कठकरेजे आदमी ए गीतन का मार्मिक-खिंचाव से बाँच सकेला. संबन्धन क अइसन गाढ़ आ तरल अनुभूति, साइत सोझे हृदय से हृदय खातिर फूटल होइहें सऽ.\nवाचिक संबाद खाली बोलले-बतियवला से ना होला, चेहरा के भाव-भंगिमा, उतार-चढ़ाव आ क्रिया-व्यवहारो से प्रगट होला. मुँह बिजुकावल, मुँह बनावल भा मुँह फेरल, आँख मटकावल, तरेरल आ मटकियावल जइसन शब्द एही मूक-गहिर संबाद खातिर बनल होई. दरअसल सँग-सँग रहत दिन मास बरिस बीतेला त लोग एक दुसरा का देह के भाषा, ओकरा चाल ढाल आ भंगिमा से परिचित होला आ फेर बे बतवले, बे कहले ओकरा भाव के बूझि लेला भा कयास लगा लेला. आपुसी संग-साथ में पनपल ईहे मौन-बतकही भा संबाद गँवई लोक के परस्पर जोरले-बन्हले रहे. सँग सँग हँसत-रोवत,\nगावत-बजावत, लड़त-झगरत, काम-धंधा करत ई हृदय-संबाद लोककथा भा लोकगीतन के मरम बूझे में मदद करत रहे. आगा चल के, ई तरक्की के लालसा शहरी भाग-दउर आ पइसा कमइला के चाह-छाँह आ हिरिस मे खतमे होत चलि गइल. अब गीतिया त बा बाकिर ओकरा भाव-भूमि प लोग उतरते नइखे. अब का लडकिन के दादा-दादी, ईया-फूआ वाला गँवई लोक से जोरलो कठिन बा. साइत-संजोग मिलतो बा त ऊ ओह सांस्कृतिक-चेतना का आत्मीयता से कहाँ जुड़ पावत बा ? अब महानगर का इस्कूलन में पढ़े आ ब्यस्त-बाझल मम्मी-डैडी का कलजुगिया संस्कार अपना मूल के जनला\nसमझला के माने वाला लइकन के फेंड़ पौधा, फसल आ साग सब्जी का उपराजन से कवनो लगावे-छुआव नइखे. नाता रिश्ता के मामूली पहिचान त बा, बाकिर ऊ आत्मीय-भाव आ संवेदन के छुवाइये नइखे. हिया का मौन संबाद के अनुभूति-प्रतीति कहाँ से होई ? ऊ ग्रहणशीलता आ भावभूमि के स्तर जवन लोक-स्वर के मरम बूझे आ ओमे डूबि के मन का ओह हूक हुलास आ पीर-कसक के पकड़े, ऊ त लोक में रचले-बसले नू होई. शहर आ आधुनिकता का इन्द्रजाल में रोजी-रोटी, पइसा पद आ तरक्की के ललसा आ हिरिस धीरे-धीरे हमहन के छोट करत हमहन का आवे वाला पीढ़ी के, अपना लोक आ संस्कृति से दूर कइले जाता. पता ना आगा का होई? का दो ई बँचबो करी कि ना?\nअपना पसंद-नापसंद के खुसी-नराजगी का सँकरा खोह में समात, लोक से कटत लोग, ओकरा भाषा आ भावभूमियो से कटल जा रहल बा. लोक के स्वर जवना लोकगीतन में संचित बा ओकरा संरक्षन आ बटोरला क बात होता, कतना लोग ओके बटोर सइहार के किताब आ सीडी बनावत बा. बाकि ओकर होई का ? हमहन क अगिली पीढ़ी ओके कतना महत्व दीही, ई सवाल बेचैन करत बा. एह गीतन के सुन के भाव विभोर आ विकल होखे वाली हमहन क पीढी ना रही तब? पुत्र कामना खातिर आ कामना फलित भइला का बाद गवाये वाला सोहर होखे भा सगुन क संझा-पराती, बियाह क गीत होखे भा ‘चिरई’ बनल बेटी क गीत ‘‘नीबिया क फेड़ जनि कटवइहऽ मोरे बाबा हो, नीमिया चिरइया क बसेर ..’’ में छिपल मरमभेदी अनुरोध, लोक-स्वर के अनुभव-संसार आ संबेदन-पीर का भाव भूमि पर उतरल आसान ना होई. ना ‘दूध क नेकी’ आ मोल माँगे वाला गीत के अन्तर्वेदना अनुभव होई ना जँतसारी के श्रम सीकर से भींजल बिरह-वेदना आ जीवन-संघर्ष के ब्यथा क साछात्कार. बेटी त नीम का चिरई अस बसेर क के दुसरा देश, दुसरा घरे चल जाई आ ‘दूध का नेकी’ क जिम्मा भाई पर डाल जाई, भितरी से कतनो अहकी-डहकी बाकि बाबू जी के समझावत जाई कि ‘बाबा, माई के खेयाल रखिहऽ !’ आ बेटा, ऊहो एक दिन ‘गौरी बियाहन’ निकली त नया संबंध का उल्लास आभास में ओह ‘अनमोल’ दूध के मोल भुला जाई. कुछ दिन बितते बियहुती सँग रोजी-रोजिगार में लाग जाई भा नोकरी पर परदेस चल जाई. माई-बाबू अकेल रहि जइहें, बेटी क कहलका इयाद करत ..‘सून होइहें अँगना -दुआर !’ जीवन-चक्र आ संस्कारन वाला भाव संबाद क हिया से अनुभूति प्रतीति, आवे वाली पीढ़ी के कहाँ से होई ? लडकिइँयें से कारटून आ मूवी देखे वाला लइका-लइकी, ‘सास बहू और वो’ देख के सयान होत बाड़े सऽ. सन्डे के महतारी बाप सँगे ‘माल’, आ ‘बिग मार्केट’ में शापिंग-मनोरंजन अपना लोकस्वर वाली भाषा संस्कृति से कतना दूर.\nधीरहीं धीरे, बाकि तेजी से ओरात पुरनका भाव-सुभाव, आत्मीयता आ पारस्परिकता नयकी पीढ़ी के, अपना लोक संस्कृति, संस्कारन आ भाषा-भाव से बिलग कइले जातिया. कुछ लोग जे तनी-मनी सटल-डटल बा, ओह सब में हिया के मौन संबाद के आत्मीयता क ऊ बहत रहे वाली चेतन लहर नइखे. का गाँव जवार के नवकी पीढ़ी, का आपन गँवई लोक छोड़ के परदेस जाये वाला शहरी माई-बाप ! का ओह लोगन क ई जिमवारी नइखे कि कि अपना माई-बाप आ बाबा-आजी वाला अपना मूल (ओरिजिन) से अपना सन्तानो के जोड़ो ? का नया पीढ़ी के अपना मूल से, अपना लोक आ भाषा-संस्कृति आ संघर्ष-गाथा के जाने-समझे के अधिकार नइखे ? का ऊ अपना मूल आ ओसे जुड़ल पहिचान से वंचित रहिहें सऽ? सोचीं सभे, जल्दी सोचीं ..कहीं देर मत हो जाव !! अइसन जिन होखे कि रउरे लइकवा, रउरे सभ के चीन्हे से इनकार कऽ देव, चीन्हियो जाव त, ओकरा भीतर ऊ भाव-संवेदन आ आदर ना उपजे, जवना क ललसा हमन के रहेला. एही से कहत बानी, कहीं देर ना हो जाव. अपना लोक, ओकरा संस्कृति आ बात-व्यौहार से, अपना आवे वाली पीढ़ी के संस्कारित करीं.\nभोजपुरी दिशाबोध के पत्रिका पाती के मार्च 2016 अंक से साभार


राजनीति – Page 42 – टटका खबर\nजितेन्द्र स्वामी कांग्रेस के उम्मीदवार बनले\nराजद सांसद उमाशंकर सिंह के निधन से खाली भइल महाराजगंज लोकसभा सीट पर होखत उपचुनाव में स्व॰ उमाशंकर सिंह के पुत्र जितेन्द्र स्वामी कांग्रेस का ओर से उम्मीदवार बनावल गइल बाड़न. आजु मंगल का दिने ऊ आपन परचा दाखिल करीहें. आजुए राजद का ओर से प्रभुनाथो सिंह परचा भरीहें. जदयू का ओर से उम्मीदवार पी॰\nएक दिन ला बिहार आइल केन्द्रीय वित्त मंत्री पी चिदम्बरम कहलन कि कवना राज्य के कवना आधार पर विशेष राज्य के दरजा दिहल जाव एह खातिर केन्द्र सरकार रघुराम राजन के अध्यक्षता में एगो समिति बनवलेबिया जवन एकर आधार तय करी. समिति के रिपोर्ट एक महीना का भीतरे आ जाए के उमेद बा. कहलन कि\nइलाहाबाद जिला के हंडिया विधानसभा सीट पर होखे जात उपचुनाव खातिर आजु पहिलका परचा दाखिल भइल. ई सीट सपा विधायक महेश नारायण सिंह के निधन से खाली भइल बा आ सपा एहिजा से उनुका बेटा प्रशान्त कुमार सिंह के टिकट दिहले बिया. भाजपा का तरफ से एह सीट पर विद्याकांत तिवारी के उम्मीदवार बनावल गइल\nउत्तर प्रदेश के अखिलेश सरकार सपा के चुनावी वादा पूरा करे खातिर मुस्लिम आरोपियन पर से मुकदमा उठावल चाहत बिया. एही खातिर गोरखपुर सीरियल बम ब्लास्ट के दोषियन पर से मुकदमा उठावे के निहोरा कोर्ट से कइले रहुवे. बाराबंकी के अदालत सरकार के एह गोहार के नकार दिहलसि आ मुकदमा हटावे के अनुमति ना दिहलसि.\nराजद समर्थक अपराधी पर हमला\nसिवान के रामराज मोड़ पर बध का सबेरे कुछ अपराधी ताबड़तोड़ फायरिंग क के हुसैनगंज थाना के प्रतापपुर निवासी मुँशी मियाँ के घवाहिल कर दिहलें. खुद मुंशी मियाँ के अपराधी इतिहास रहल बा आ हालही में ऊ जमानत पर बाहर आइल बा. एह मामिला में एमएलसी के भाई वार्ड पार्षद धनंजय सिंह आ एगो अउर\nकर्नाटक में वोटिंग आ पवन बंसल के इस्तीफा\nकर्नाटक विधानसभा के चुनाव खातिर आजु वोट डालल जा रहल बा. सबेरही से भारी भीड़ पोलिंग बूथ पर लागे लागल रहुवे आ वोटिंग के रफ्तार तेज रहुवे. बाकिर दुपहरिया में तिक्खर घाम का चलते वोटिंग कुछ मद्धिम चाल से भइल. दू बजे ले चालीस फीसदी वोट पड़ चुकल रहुवे. विधानसभा चुनाव होखला का बावजूद एह\nहंडिया विधानसभा के चुनाव\nइलाहाबाद जिला के हंडिया विधानसभा सीट के उपचुनाव ओहिजा के सपा विधायक महेश नारायण सिंह का निधन का चलते २ जून के करावल जाई. एह खातिर ८ मई से १५ मई का बीच परचा दाखिल कइल जा सकी. परचा के जाँच १६ मई के होखी आ १८ मई ले नाम वापिस लिहल जा सकी. ओकरा\nअमेरिका के बोस्टन हवाई अड्डा पर आजम खान के तलाशी\nहावर्ड में भाषण देबे खातिर गइल मुख्यमंत्री अखिलेश का संगे गइल कैबिनेट मंत्री आजम खां के रोक के देरी ले पूछताछ कइल गइल. तमतमइला पर उनका के हड़काइयो दिहले अमेरिका के अधिकारी. एह घटना के विरोध में दुनु जने हावर्ड यूनिवर्सिटी में भाषण देबे के कार्यक्रम रद्द क के लवटे के फैसला कइले बाड़ें. आजु\nगोरखपुर सीरियल ब्लॉस्ट के आरोपी पर से केस हटवला के विरोध\nगोरखपुर सीरियल ब्लास्ट के आरोपी तारिक काजिमी पर से यूपी के सपा सरकार मुकदमा वापिस ले लिहले बिया. एकरा खिलाफ भाजपा जिलाध्यक्ष रामकृष्ण तिवारी के अगुआई में गोरखपपुर जं॰ का लगे मुख्यमंत्री के पुतला फूंक के विरोध दर्ज करावल गइल. एकरा पहिले सिविल लाइंस में पार्टी आफिस से रेलवे स्टेशन तक जुलूसो निकालल गइल आ\nजदयू फेर भाजपा से फरका लउकल शुरू कइलसि\nएने कुछ समय से जदयू कांग्रेस से गलबहिया करे का फिराक में अपना पुरान साथी भाजपा से बात बात में फरका चाल चलल शुरू कर दिहले बिया. राष्टंपति चुनाव में कांग्रेसी उम्मीदवार के वोट दिहलसि, त अब फेर कोयला घोटाला में प्रधानमंत्री मनमोहन सिंह से इस्तीफा माँगे के भाजपा के जोर पर आपन विरोध दर्ज


टटका खबर, बियफे, वैशाख अंजोरिया अष्टमी, 2078 विक्रमी – टटका खबर\nMay 20, 2021 इजरायल, कोरोना टीका, कौशांबी, क्रिकेट बोर्ड, चीन, जौनपुर, ताइवान, दिनेश मनेसर, दिल्ली हाई कोर्ट, पश्चिम बंगाल, बस्ती, राजस्थान, शेयर बाजार, सारण\nभाजपा अपना समर्थकन के राय के अनसुनी ना करे एकर सबले ताजा नमूना देखे के मिलल जब हिन्दू विरोधी आ मोदी के कटु आलोचक रहल दिनेश मनेसर का साथे खेला हो गइल. पहिले उत्तराखंड सरकार मनेसर के मीडिया सलाहकार बनावे के फैसला कइलसि. सुनते सोशल मीडिया पर भाजपा समर्थक एह फैसला का छीछालेदर कइल शुरु कर दिहलें बाकिर एनडी़टीवी के पत्रकार मनेसर के अतना भरोसा रहुवे कि सरकार आपन फैसला ना बदली कि ऊ आपन सगरी ट्वीट डिलीट कर दिहलें. आ पद सम्हारे के तइयारी में लाग गइलें. अब काल्हु उत्तराखंड सरकार मनेसर के नियुक्ति के फैसला रद्द कर दिहलसि त आपन झेंप लुकावल मनेसर कहत बाडें कि ऊ अपनही मना कर दिहलें पद सकारे से. अगर उनुकर ई कहल सही बा त इहो बता देस कि आपन पुरनका ट्वीट सब डिलीट काहे कर दिहलें.\nदिल्ली हाई कोर्ट में एगो योचिका पर सुनवाई करत केन्द्र सरकार आ भारत बायोटेक के नोटिस भेजले बावे. याचिका में बचवन पर टीका के क्लीनीकल ट्रायल रोके के माँग कइल गइल बा. जान जाईं कि विदेशी दवा कंपनियां आ देश विरोधी ताकत नइखी चाहत सँ कि देश कोरोना से निपटे में सफल हो जाव आ एही चलते एहिजा बनल टीका के रोके के हर कोशिश कइल जा रहल बा.\nपश्चिम बंगाल में गिरफ्तार मंत्रियन फिरहाद हकीम आ सुब्रत मुखर्जी. विधायक मदन मित्रा, आ कोलकाता के मेयर रहल सोवन चटर्जी के काल्हुओ राहत ना मिल सकल काहे कि अदालत में एह लोग के जमानत के गोहार पर बहस अबहीं जारी बा. जाने जोग इहो बा कि तृणमूल के कवनो लोकल वकील ना मिलल त बहिरागत वकील के सेवा लेबे के पड़ल बा. एह लोग के पैरवी अदालत में कांग्रेस के बड़का नेता आ अधिवक्ता अभिषेक मनु सिंघवी कर रहल बाड़ें जे एक समय बहुते चर्चित हो गइल रहलें.\nसुने में आवत बा कि सीबीआई एह नारदा स्टिंग मामिला के राज्य से बाहर ले जाए के कोशिश करत बिया.\nराजस्थान में कांग्रेस पार्टी के बडहन नेता आ विधायक हेमाराम चौधरी विधानसभा से आपन इस्तीफा दे दिहले बाड़न. एकरा बाद से राजनीतिक सरगरमी बढ़ गइल बा.\nराष्ट्रीय जनता दल आ बिहार विधानसभा में नेता प्रतिपक्ष तेजस्वी यादव पटना के अपना सरकारी आवास में कुछ बेड लगवा के, एगो टेबल कुर्सी आ दू गो आक्सीजन सिलिण्डर राखत दावा कइलन कि ऊ कोविड केयर सेंटर बनवले बाड़न आ सरकार से कहले बाड़न कि एकरा के अपना लेव आ एहिजा मरीज राखल शुरु कर देव. बिहार सरकार के चाहीं कि ऊ पूरा आवास के खाली करवा के ओकरा के कोविड केयर केन्द्र बना देव.\nसारण जिला के रिविलगंज इलाका के नबीगंज बिन्दटोली के एगो नवही के गोली मार के हत्या कर दीहल गइल बा. परिवार के कहना बा कि ओकर एगो दोस्त ओकरा के घर से बोला के ले गइल रहुवे.\nकौशांबी जिला के सिराथू में एगो आदमी के लाश ओकरा कोठरी में खटिया का नीचे पड़ल बरामद भइल बा. पुलिस मामिला के जाँच करत बिया. एगो दोसर खबर बा कि शीतला धाम कड़ा कोतवाली इलाका में एगो पांटून पुल में फंसल लाश के पुलिस बाहर निकलवा के ओकर अंतिम संस्कार करवलसि. लागत बा कि ई पुरान लाश कहीं से बहत आइल होखी आ पांटून पुल में फँस गइल होखी.\nबस्ती जिला के कप्तानगंज इलाका के करचोलिया सिवान गाँव के सास पतोहु के गरदन काट के हत्या करे के कोशिश कइलें कुछ अज्ञात अपराधी. सास के मौत त ओहिजे हो गइल बाकिर पतोहू अब तब का हालत में अस्पताल में भरती करावल गइल बाड़ी.\nजौनपुर जिला के पवारा इलाका में नहर से बरामद बोरा में भर के फेंकल लाश का मामिला के पर्दाफाश करत पुलिस ओह आदमी के मेहरारु आ ओकरा आशिक के गिरफ्तार कर लिहलसि. पुलिस ओकनी का लगे से हत्या में इस्तेमाल कइल चाकू, रस्सी वगैरह बरामद कइले बिया.\nकाल्हु अंदाज के हिसाबे से चलल बिकवाली से देश के शेयर बाजारन में गिरावट दर्ज कइल गइल. गिरावट के दौर आजुओ जारी रहे के अनेसा बा कि काहे कि विदेशी बाजारन आ सिंगापुर शेयर बाजार में निफ्टी फ्यूचर गिरावट का साथे खुलल बा. काल्हु रुपयो अमेरिकी डॉलर का मुकाबले 13 पइसा गिर गइल.\nभारतीय क्रिकेट कंट्रोल बोर्ड बीसबीसा विश्व कप के आयोजन पर चरचा करे ला 29 मई के आपात विशेष आम बइठक बोलवले बा जवना के कोविड का चलते ऑनलाइल करावल जाई.\nइजरायली वायु सेना उत्तरी गाजा पट्टी पर आपन हमला काल्हुओ जारी रखलसि आ आतंकी संगठन हमास के तकनीकी विभाग कार्यालय के बम से उड़ा दिहलसि. ओने मजहबी मामिलन में फिलिस्तीनी राष्ट्रपति के सलाहकार महमूद अल-हब्बाश के कहना बा कि अगर इजरायली हमला ना रुकल त दुनिया में मुस्लिम आ गैर मुस्लिम युद्ध शुरु हो जाए के अनेसा बा.\nताइवान जलडमरूमध्य से गुजरत अमेरिकी नौसेना के विध्वंसक जहाज से चिंतित चीन सरकार एह पर आपन विरोध दर्ज करवले बिया.\nटटका खबर, बुध, वैशाख अँजोरिया सप्तमी, 2078 विक्रमी


आवे वाली फिल्म "गलवा तोहार टमाटर हौ गोरिया" – Anjoria\nबाबा चंदन इंटरनेशनल के बैनर तले बनल भोजपुरी फिल्म ‘‘गलवा तोहार टमाटर हौ गोरिया’’ जल्दिए रिलीज होखे वाली बा. एह फिल्म के निर्माता भईया लाल सेठ आ निर्देशक विजय कृष्ण चतुर्वेदी हउवें.\nफिल्म के कहानी पन्द्रह बरीस लंदन में पढ़ाई कर के सूरज (प्रमोद सिंह) के लवटला से शुरु होखत बा. सूरज के पिता विक्रमादित्य सिंह (सुधीर पांडे) अउर माँ (रश्मि शर्मा) एह वापसी के बरीसन से तिकवत रहलें. गाँव अइला पर सूरज के मुलाकात एगो अल्हड़, चंचल लड़की चंदा (रानी चटर्जी) से होत बा आ दुनु एक दोसरा से प्यार करे लागत बाड़ें. चंदा पर गांव के एगो बदमाश कुंदन सिंह (उदय श्रीवास्तव) के नजर पहिले से बा आ एह चक्कर में ऊ जेलो के सजा काट आइल बा. कुंदन आपन मतलब पूरा करे ला रतिया (इरशाद खान) के इस्तेमाल करत बा. चंदा के सगाई बचपने में रतिया से हो गइल रहे. सूरज के पता चलत बा कि कुंदन ओकर मामा ह. ओने ठाकुर के पता चलत बा कि सूरज छोट जाति के लड़िकी से प्यार करत बा त ओकरा के घर से निकाल देत बाड़ें. अब देखे के होखी कि समाज अउर घर के विरोध के बावजूद का सूरज चंदा के हासिल कर पावत बा ?\nएह फिल्म में रानी चटर्जी, प्रमोद सिंह, उदय श्रीवास्तव, सुशील सिंह, दिनेश चतुर्वेदी, अनूप जलोटा, इरशाद खान, रश्मि शर्मा, अशोक सेठ, मोना रे, मंदाकिनी, अंकिता, राजेश तोमर, जफ़र खान, अष्टभुजा मिश्रा, अभिलाषा सिंह, नीलम सिंह अउर सुधीर पांडे के प्रमुख भूमिका बा, सह-निर्माता संजय सेठ, कथा-गीत भईयालाल सेठ के, संगीतकार कनक राज, कैमरामैन अशोक चक्रवर्ती, पटकथा-संवाद कन्नन अय्यर के, संकलन दीपक कपूर के, एक्शन आर.पी. यादव के आ कोरियोग्राफी अश्विनी अउर दिलीप मिस्त्री के बा.\nपहिला बेर बनल भोजपुरी फिलिम कम्प्यूटर गेम


राज्यपाल नाईक से मॉरीशस के रक्षा मंत्री अनिरूद्ध जगन्नाथ शिष्टाचारिक भेंट कइलें – टटका खबर\nलखनऊ 20 फरवरी (वार्ता) उत्तर प्रदेश के राज्यपाल राम नाईक से आज राजभवन में मॉरिशस के रक्षामंत्री अनिरूद्ध जगन्नाथ शिष्टाचारिक भेंट कइलें. एह बारे में राज्यपाल नाईक जी कहनी कि भारत आ मॉरिशस के डीएनए लगभग एके ह. मॉरिशस से भारत के पुरान रिश्ता ह आ आध्यात्मिक अउर सांस्कृतिक दृष्टि से दुनु देशन में एकरूपता मिलेला. पर्यटन के क्षेत्र में, खास क के धार्मिक पर्यटन का माध्यम से दुनु देश अउरी करीब आ सकेलें.\nनाईक जी कहनी कि पर्यटन में सहयोग आ सांस्कृतिक आदान-प्रदान के पहल से विश्व पटल पर दुनु देशन के नया पहचान बनी. बतवनी कि साल 2002 में ऊ पेट्रोलियम मंत्री का नाते मॉरिशस गइल रहीं आ ओहिजा रिटेल आउटलेट्स के शुरूआत करवले रहीं.\nमॉरिशस के रक्षामंत्री अनिरूद्ध जगन्नाथ जी बतवनी कि 13 लाख के आबादी वाला देश मॉरिशस के 60 फीसदी आबादी भारतीय मूल के लोगन के हवे. हम एक तरह से आपन जड़ खोजे यूपी आइल बानी. उत्तर प्रदेश आ भोजपुरी भाषा के करीबी नाता ह. सामान्य आ धार्मिक पर्यटन का क्षेत्र में दुनु देश में अथाह सम्भावना बा. उमीद करत बानी कि समिट का माध्यम से हमनी के आपसी संबंध अउरी मजगर आ पोढ़ होखी.\nश्री अनिरूद्ध जगन्नाथ का साथे मॉरिशस के उच्चायुक्त जगदीश्वर गोबरधन, एम0 गनपति आ अउरिओ सदस्य मौजूद रहलें. ई प्रतिनिधिमण्डल इनवेस्टर्स समिट-2018 में शामिल होखे ला आइल बा.\nअनिरूद्ध जगन्नाथ, मॉरीशस के रक्षा मंत्री


घूर का घुरची में घुरचियाइल (बतकुच्चन – 193) – Anjoria\nजून 22, 2015 घुरचियाइल, घुरची, घूर, बतकुच्चन\nजय हो बाबा लस्टमानंद के! पिछला अतवार के घूर के चरचा में अइसन टीप दिहलन कि सोचल धरा गइल आ हम घूर का घुरची में घुरचिया के रह गइनी. सोचे लगनी त लागल कि आखिर हम बतकुच्चन में करेनी का, घुरबिनिया छोड़ के. बाकिर घूर आखिर कइसे अतना इज्जति पा लिहलसि कि कुछ गाँव के नामे घूर पर धरा गइल. कम से कम दू गो गाँव के नाम त हम जानते बानी – घूरघाट आ घुरापाली के.\nशब्द बने का प्रक्रिया में आ ओकरा बादो बहुते आग-दाब से गुजरेला आ एह बीच ओकर रूप रंग कई बेर बदलि जाला. कहे वाला त कहेलन कि ‘काल काटा’ सुन के एगो फिरंगी के लागल कि ए जगह के नाम ह कालकाटा. जबकि सोझा बइठल आदमी अपना लकड़ी के गट्ठर का बारे में बतावत रहुवे कि काल्ह के काटल ह! उहे कालकाटा समय का साथ कोलकाता हो गइल. बाद में कलकत्ता आ फेरू सुधार के कोलकाता. घूरघाट आ घुरापाली गाँवो के नाम कुछ दोसर रहल होखी जवन बाद में गलत सही उच्चारण से गुजरत आजु घुरापाली आ घूरघाट बन के रहि गइल. आ जब घूर के टीपन देखे चलनी त बहुते गाँवन के नाँव अइसन अइसन मिले लागल कि जीभ टेढ़ हो जाई बोले में आ इहो हो सकेला कि सुने वाला जीभे खींच लेबे का फेर में लाग जाव. एगो गाँव ह छपिया बिसौली, अब एकर इतिहास कवना तरह से खोजल जाव?\nनाँवे के चरचा पर एक बेर पहिलहुँ सुनवले रहीं एगो कहाउत, आजु फेर दोहरावे के जरूरत लागत बा. ‘महुआ बीनत लखमीनिया के देखनी, हर जोतत महिपाल. टिकठी चढ़ल अमर के देखनी, सबले नीमन ठठपाल’. केहू ठठपाल के नाँव पर ठिठौली कइले होखी त ऊ बतवले होखी कि लक्ष्मी नाम वाली के महुआ बीनत देख सकीलें आ महिपाल – दुनिया के राजा- के खेत जोते के मजूरी करत. अमर नाम वाला आदमी मरला का बाद टिकठी – अरथी- पर चढ़ल मिल सकेला. से नाम में का धइल बा, सबले नीमन ठठपाले नाम बा. रसगुल्ला के नाम कुछऊ धर दीं ओकर मिठास कम ना हो जाई.\nखैर, बात के वापिस ले चलल जाव घूर आ टीपन पर. टीपन टिप्पणी के बिगड़ल रूप ह. जन्म कुंडली देख के ओकरा बारे में कइल गइल टिप्पणी के टीपन नाम धरा गइल. बोले सुने में सहज लागल आ टीपन बन गइल. वइसे टीप दबावो के कहल जाला, कागज पर दबा के लगावल अंगूठा कि निशानो टीप होला. आ टीप दिहल ओकरो के कहल जाला जब कवनो सामान दोसरा के नजर बचा के उड़ा लीहल जाव. एह टीप आ होटल रेस्टोरेंट में दिहल जाए वाला टिप के कवनो संबंध ना होखे बाकिर ओहु टिप के फायदा होला कि टिप मिलला के टीप से सेवा बढ़िया मिल जाला भा मिले के उमीद में सामने वाला बढ़िया सेवा कर देला. टीप टाप सूटेड बूटेड होखलो पर कहल जाला. जब टाप क्लास के पहिरावा सामने वाला पर अपना प्रभाव के दबाव छोड़े त ऊ एकदम टीप टाप होला. अब अचके मे टंच माल के याद आवत बा बाकिर एह क्षेपक के ना एहिजा जगहा बा ना जरूरत. फेर कबो.\nहँ घूर भा घुर कूड़ा के ढेर के कहल जाला त अलावो के घूर कहल जाला. घूर तापल ओहिसे बनल. आ अक्सर अलाव में बहारल-बटोरल सामाने जरावल जाला आ उहो घूरे होला एह तरह से. घुरची रसरी के अईंठन के कहल जाला भा गाँठ के. अझूरा के रह गइल घुरचियाइल होला त दोसरा के अझूरा के राख देबे वाला के घुरचियाह कहल जाला. जहाँ ले घुरबिनिया के सवाल बा त एकर मतलब होला घूर में से काम के चीझू बीने वाला के आ एह कामो के घुरबिनिया कहल जाला. एह तरह से बतकुच्चन कइलो घुरबिनिया कहल जा सकेला आ देख लीं आजु एगो घूर पर से कतना काम के बात खोज निकालल गइल.


बुध से बिहार बोर्ड के मैट्रिक परीक्षा – टटका खबर\nबुध से बिहार बोर्ड के मैट्रिक परीक्षा\nबुध १३ मार्च से बिहार विद्यालय परीक्षा समिति के दसवीं बोर्ड के परीक्षा शुरु होखे जात बा. एहमें साढ़े तेरह लाख से अधिका परीक्षार्थी शामिल होखीहें जवना लोग खातिर राज्य भर में एक हजार नौ सौ एगो परीक्षा केन्द्र बनावल गइल बा. परीक्षा के नकल विहिन बनावे ला प्रशासन सगरी तइयारी कर के बइठल बा. प्रश्न पत्र पढ़े आ समुझे ला पन्द्रह मिनट के समय अलगा से दिहल जाई. अगर कवनो केन्द्र पर सामूहिक नकल होत मिलल त पूरा केन्द्र के परीक्षा रद्द कर दिहल जाई आ केन्द्राधीक्षक पर कार्रवाई कइल जाई.\nTags: बिहार विद्यालय परीक्षा समिति


देश दुनिया के खबर भोजपुरी में (अतवार, 22 मार्च 2015) – टटका खबर\nMar 22, 2015 News in Bhojpuri, टटका खबर, देश दुनिया के खबर, भोजपुरी खबर\n(शनिचर, 21 मार्च के खबर)\nयूपी के मेरठ का हासिमपुरा में साल 1987 का दंगा का बेरा 42 लोग के हत्या के मुकदमा पीएसी के जवानन पर लगावल गइल रहे. शिकायत रहे कि ई लोग एके समुदाय के 42 जने के उठा लिहल आ राह में सभके मार दिहलस. बाकिर अदालत में एह लोग का खिलाफ पूरा सबूत ना मिलला का चलते छोड़ दिहल गइल. फैसला 27 बरस बाद आइल बा बाकिर एह फैसला से मराइल लोग के परिजन के मन टूट गइल बा.\nजम्‍मू कश्‍मीर में शनिचर का भोरे सांबा जिला में सेना के एगो शिविर पर हमला करे वाला दू गो आतंकियन के सुरक्षा बल मार गिरवले. मुठभेड़ आठ घंटा ले चलल. एह मुठभेड़ में सुरक्षा बल भा आम नागरिक में से केहू घवाहिल ना भइल. शुक का दिने कठुआ में थाना पर भइल आतंकी हमला से सुरक्षा बल के चार गो जवान मारल गइले बाकिर दुनू आतंकियनो के मार गिरावल गइल.\nहरियाणा के मुख्‍यमंत्री मनोहर लाल खट्टर के कहना बा कि हरियाणा के लोग के जरूरत के अनदेखी क के दिल्ली के पानी ना दिहल जा सके. दिल्ली के ओकरा बखरे वाला पानी दिहल जा सकेला. कहलन कि दिल्ली सरकार हरियाणा के मुनाक से दिल्ली ले बनल नहर के खरचा 106 करोड़ रुपिया जल्दी से चुका देव. केजरीवाल अगिला हफ्ता हरियाणा के मुख्यमंत्री से भेंट करे वाला बाड़न.\nविश्‍व कप क्रिकेट प्रतियोगिता के पहिलका सेमीफाइनल मंगल का दिने खेलल जाई जवना में न्यूजीलैंड काे मुकाबला दक्खिन अफ्रीका से होखी. दुसरका सेमीफाइनल भारत आ ऑस्ट्रेलिया के बीच बियफे का दिने खेलल जाई. आजु न्यूजीलैंड वेस्टइंडीज़ के 143 रन के बड़हन अंतर से हरा दिहलसि आ सेमीफाइनल में चहुँप गइल.\nशनिचर का दिने देश के अनेके हिस्सा में नया साल के शुरुआत हो गइल. एकरा के कहीं चैत्र प्रतिपदा, त कहीं उगादी, गुड़ी पड़वा, चेतिचंद, नवरेह भा साजिबू चिरौबा के नाम से मनावल जाला. शनिचरे से चइती नवरातो शुुरू हो गइल बा. अबकी हिन्दू नया साल के मौका पर पहिले के मुकाबले बहुते अधिका लोग बधाई भेजल एक दुसरा के.\nकोयला खदान के नीलामी में जिंदल स्टील आ बाल्को के जीतल बोली केन्द्र सरकार खारिज क दिहलसि. एह कंपनियन के बोली आपसी साँठगाँठ का संदेह का चलते रद्द भइल.\nकर्नाटक में आईएएस अधिकारी डी॰ के॰ रवि के मरला भा मुअवला के जाँच कर्नाटक सरकार सीबीआई के नइखे दिहल चाहत जबकि जनता का बीच आरोप लगावल जात बा कि रवि के हत्या भइल बा आ एकरा में सरकारी दल के लोग के हाथ बा. दोसरा तरफ तरह तरह के अफवाह फइला के रवि के छवि खराब करे के कोशिश होखत बा. एह बीच सोनियो गाँधी कर्नाटक मुख्यमंत्री से कह दिहली कि एह मामिला के सीबीाई के सँउप दिहल जाव.\nमहाराष्ट् के एगो आईएएस अधिकारी के पुणे में चार गो बच्चियन संगे कुकर्म करे का आरोप में गिरफ्तार कइला का बाद जेल भेज दिहल गइल. 58 बरीस के एह आईएएस के बियफे का दिने गिरफ्तार कइल गइल रहे.\nउत्तर प्रदेश में साल 2009 के जुलाई में कांग्रेस नेता रीता बहुगुणा जोशी के घर पर आग लगावे का मामिला में निर्दोष लोग के फँसावे के आरोप में हुसैनगंज पुलिस थाना में दू गो पुलिस अधिकारियन का खिलाफ केस दर्ज भइल बा. तब लखनऊ के वरिष्ठ पुलिस अधीक्षक रहल प्रेम प्रकाश आ लखनऊ पूर्व के पुलिस अधीक्षक रहल हरीश कुमार का खिलाफ ई केस लिखल गइल बा.\nनकल के खबर पसरला का बाद लाज बचावत बिहार सरकार नकल करे वाला परीक्षार्थियन का खिलाफ कार्रवाई करत डेढ़ सौ परीक्षार्थियन के निकाल दिहलसि आ दू सौ से अधिका लोग के हिरासत में ले लिहलसि. बाकिर यूपी सरकार एह मामिला में कुछऊ ना कइलसि. बिहार आ यूपी के सरकारन के एही ढिलाई का चलते पढ़निहार विद्यार्थियन के दोसरा राज्यन में जा के पढ़ाई करे के पड़ेला जहाँ ऊ लोग आपन सफलता देखा देला. बाकिर आम विद्यार्थी नकल का फेर में आपन अकल गिरवी राखत जिनिगी बरबाद क देला.\nसिवान के दुरौन्धा इलाका के बगौरा गाँव के शिव मंदिर का नियरा एगो टेम्पो चालक के लाश मिलल. ऊ मुजफ्फरपुर के रहे वाला रहुवे.\nयूपी के मुख्यमंत्री अखिलेश यादव कहलन कि अगर चीनी मिल किसानन के गन्ना के दाम नइखे देत त सरकार किसानन के मदद करी.\nदेवरिया बरहज इलाका में आजु तीन गो लड़िकियन के लाश मिलल बा. एकनी के उमिर नौ बरीस से अठारह बरीस के बीच के बा. एकनी का माथ पर चोट के निशान बा. पुलिस मामिला के छानबीन करत बिया.\nमध्‍य प्रदेश में जबलपुर के सदर इलाका में एगो गिरजाघर में अढ़ाई सौ आदिवासियन के धर्म बदलावे के खबर सुनला का बाद लोग गिरजाघर घेर लिहल आ कार्रवाई के मांग कइल. पुलिस मामिला के जाँच करत बिया आ आदिवासियन के गवाही लिहल जा रहल बा.\nपाकिस्‍तान आपन सदभाव देखावे खातिर भारत के मछुआरन से जब्त कइल 57 गो नाव छोड़ दिहलसि.\nयमन में आतंकी हमला में अधिकारियन समेत 25 से अधिका सेना के लोग के जान चल गइल. एह लोग के एगो मकान में बंद क के रखला का बाद एह लोग के निर्मम हत्या क दिहले सँ आतंकी. मध्य सीरिया में इस्लामिक स्टेट के आतंकी 70 से अधिका सैनिकन के जान ले लिहले बाड़े सँ.


टटका खबर, मंगल,6अप्रैल 2021 – टटका खबर\nApr 6, 2021 एकमा, कोरोना, कोविड 19, जौनपुर, परसा, पालघर, बलिया, मऊ, महाराष्ट्र, विधानसभा चुनाव, शेयर बाजार, सारण\nएक दिन में कोविड के सरीज बढ़े के गिनिती काल्हु आपन पुरान निशान पार करत एगो नया चोजी छू लिहलसि. काल्हु5अपेरैल के देश में कोरोना के एक लाख तीन हजार 558 नया मरीज मिललें. एकरा साथही देश भर में कोरोना छूताह हो चुकल लोगन के गिनिती सवा करोड़ पार हो गइल. अब ले देश में 1 करोड़ 25 लाख 89 हजार 067 लोग के कोरोना छूत हो चुकल बा. संतोष एह पर कइल जाव कि 1 करोड़ 16 लाख 82 हजार 136 मरीज ठीको हो गइल बाड़ें. देश में अबहीं से 1 लाख 65 हजार 101 लोग के कोविड 19 कोरोना का चलते मौत हो चुकल बा. आज का तारीख में दुनिया में सबले अधिका7लाख 41 हजार 830 कोरोना मरीज भारत में बाड़ें. एहमें अकेले महाराष्ट्र राज्य के साढ़े चार लाख से अधिका सक्रिय मरीज शामिल बाड़ें. एकबेर फेरु एहपर संतोष कइल जा सकेला कि कोरोत से मरे वाला मरीजन के प्रतिशत आंकड़ा 1.33 के बा जवन शुरुआती दौर में करीब4प्रतिशत के रहुवे.\nदोसरा से चार हाथ फरका रहीं आ मुँहजावी सही तरीका से लगाइए के बाहर निकलीं, अगर बाहर निकलल बहुते जरुरी होखे तब. कोरोना के टीका मौका पावते लगवा लीं. एह बात पर ध्यान मत दीं कि टीका लगवला का बादो कुछ लोग के कोरोना होइए जात बा. होखी बाकिर ओतना खतरनाक ना होखी जतना बिना टीका वालन ला हो सकेला.\nबीतल रात में नेपाल, सिक्किम, भूटान का साथही बिहारो में भूकप के झटका लागल. एह भूकंप के तीव्रता 5.4 रिक्टर रहुवे. बिहार के मुख्यमंत्री नीतीश कुमार अधिकारियन से कहले बाड़न कि भूकंप से भइल नुकसान के तेजी से आकलन क के हालात पर नजर राखसु आ जरुरी सहायता प्रदान करावसु\nआजु6अप्रैल ह आ आजु देश के पाँच गो राज्यन में होखत विधानसभा चुनाव के 475 सीटन पर वोट पड़े जा रहल बा. एहमें तमिलनाडु के 234 सीट, केरल के 140 सीट, पुड्डूचेरी के 30 सीटन का साथही पश्चिम बंगाल के 31 सीट पर, आ असम के 40 गो सीट पर के चुनाव शामिल बा. आजु का बाद खाली पश्चिम बंगाल के चुनाव पूरा होखे से रह जाई. एहिजा अबहीं चुनाव के पाँच डेग अउरी बाकी बा. पहिले गुण्डागर्दी आ आतंक का डर से लोग डेरात रहुवे वोट देबे में बाकिर अबकी बेर सुरक्षा के पूरहर व्यवस्था रहला का चलते 80 प्रतिशत से अधिका मतदान हो रहल बा पश्चिम बंगाल में आ ई अधिका वोट पड़ला से ममता हलकान बाड़ी. भाजपा के नारा2मई दीदी गई सही होखे के आसार निकहा लागत बा.\nपालघर में निर्दोष साधुवन के पुलिस का मौजूदगी में पीट-पीट के कइल गइल हत्या के पाप गँवे-गँवे उद्धव सरकार के डूबवले जात बा. जइसे संतन पर चलावल गोली के पाप इन्दिरा गाँधी के खानदान खतम करा दिहलसि ओही तरह के हाल महाराष्ट्रो में होखे जा रहल बा. उद्योगपति मुकेश अंबानी के घर एंटीलिया का नियरा विस्फोटक से भरल कार राखे के मनसोख मामिला के धाह में आखिरकार महाराष्ट्र के गृह मंत्री पद से अनिल देशमुख के इस्तीफा देबहीं के पड़,. अब उनुका जगहा दिलीप वाल्से पाटिल के डृह मंत्री बनावल गइल बा.\nदुनिया भर के शेयर बाजारन में तेजी का बावजूद अपना देश में कोरोना के तोजी निवेशकन के डरवा दिहलसि आ तीन दिन के छुट्टी का बाद सोमार के खुलल शेयर बाजार में हाहाकार मच गइल. सेंसेक्स में 870 अंक के आ निफ्ती में 230 अंक के गिरावट दर्ज भइल. बिकवाली का दबाव से कमजोर खुलल बाजार दिन में बहुते गिरल बाकिर उपरी बेरा कुछ लिवाली होखला से आंकड़ा कुछ उपर आ के एह निशान ले चहुँपल.\nजौनपुर जिला के मड़ियाहूं इलाका में सोमार का दिने एगो ट्रक से करा के एगो मासूम लइका के मौत हो गइल.\nसारण जिला के एकमा इलाका में सोमार का दिने गोली मार के एगो जेनरल स्टोर व्यवसायी के घवाहिल क भगले सँ बदमाश.\nमऊ में अपराधियन का शिलाफ चलत चेकिंग में कैलेण्डर तिराहा पर एगो ट्रक में निर्दयी तरीका से लादल 31 गौवंश बरामद होखला का बाद ओह पर सवार चार जने के गिरफ्तार क लीहल गइल. अनेशा बा कि एहनी के गोकशी खातिर ले जाइल जात रहुवे.\nबलिया जिला के दोकटी इलाका के बाबू के डेरा गाँव में लागल आग से 65 गो मँड़इ सामान का साथे राख हो गइल. दू गो बकरिओ जर गइली सँ. एह हादसा में एगो औरत आ दू गो लइका झँउस गइल बाड़ें. हस्थी के सामान, नकदी, आभूषण व जरूरी कागजात जल गए।\nसारण जिला के परसा इलाका के बनकेरवा गांव के एगो नवहिन के परसा-सीतलपुर रोड पर बजरहिंया गांव का नियरा एगो मोटरसाइकिल पर सवार दू गो अपराधी गोली मार के भाग निकलले.


टटका खबर, शनिचर, २७ नवम्बर – टटका खबर\nकाल्हु देर रात नीतीश कुमार अपना मंत्रियन के विभागन के बँटवारा कर दिहलें. विभाग के जानकारी विस्तार से अलगे पोस्ट में दिहल जा चुकल बा.\nबाबरी एक्शन कमिटी के प्रमुख रहल पूर्व सांसद आ राजनयिक सैयद शहाबुद्दीन के बेटी परवीन अमानुल्लाह के काल्हु मंत्री पद के शपथ दिआवल गइल. उनकर शौहर अफजल अमानुल्लाह सरकार के प्रमुख सचिव आ राज्यपाल के सचिवो का पद पर बाड़न. परवीन अमानुल्लाह साहबपुर कमाल से चुनाव जीतले बाड़ी आ तीस साल का बाद कवनो मुस्लिम महिला के मंत्रीपद मिलल बा. एह मंत्रीमण्डल में परवीन का अलावा दू गो अउरी महिला मंत्री बाड़ी लोग.\nकाल्हु कुछ अखाड़ा मिल के अखिल भारतीय अखाड़ा परिषद के अध्यक्ष ज्ञानदास के पद से हटा दिहले आ नया कार्यकारिणी बना लिहलें. ज्ञानदास कहत बाड़न कि ऊ हटिहन ना आ ई बईठक गैरकानूनी रहे जवना में सगरी अखाड़ा शामिल ना रहलें. तेरह गो अखाड़ा में से साते गो के प्रतिनिधि ओह बईठक में रहलें. संत ज्ञानदास हाशिम अंसारी का साथ मिल बईठ के अयोध्या विवाद के हल खोजे में लागल बाड़न.ज्ञानदास के पटरी विहिप आ भाजपा से ना बइठे.\nसुने में आ रहल बा कि राजद के प्रदेश अध्यक्ष अब्दुल बारी सिद्दीकी, जे नीतीश का तूफान से आपन सीट बचा निकललन, के विधानसभा में विपक्ष के नेता बनावल जा सकेला. एकरा खातिर लोजपा के तीनो विधायकन का साथे राजद लोजपा गठबन्हन के बईठका कराके संयुक्त विधायक दल सिद्दीकी के आपन नेता चुन लीहि. अलग अलग पार्टियन के अतना सीट नइखे मिलल कि उनका मुख्य विपक्षी दल के मान्यता मिल सको.\n«« मंत्रियन के विभाग\nटटका खबर, अतवार, २८ नवम्बर »»


पलामू – टटका खबर\n1985 बैच के भारतीय पुलिस सेवा के अधिकारी सुबोध कुमार जायसवाल के काल्हु केंद्रीय जांच ब्यूरो के निदेशक बना दीहल गइल. कुछ दिन पहिले प्रधानमंत्री, मुख्य न्यायाधीश, आ प्रमुख विरोधी दल के नेता से बनल चयन समिति तीन गो नाम सुझवले रहुवे जवना में जायसवाल के नाम शामिल रहुवे. ओकरा बाद कार्मिक, जन शिकायत अउर\nआगे पढ़े से पहिले जान लीं कि भोजपुरी के पहिलका वेबसाइट अंजोरिया डॉटकॉम के ट्राफिक रैंक हिन्दुस्तान में आजु अबहीं 19 हजार 656 पर बा. एहमें हर भाषा के वेबसाइट शामिल बा. दुनिया में एकर रैंक2लाख 66 हजार 291 बा. करीब 200 करोड़ वेबसाइटन का बीच भोजपुरी वेबसाइट के एह रैंकिग से भोजपुरियन\nभारत आ ब्रिटेन अब एक दोसरा के रणनीतिक साझेदार बनि के रहिहें. काल्हु प्रधानमंत्री नरेन्द्र मोदी आ ब्रिटेन के प्रधानमंत्री बोरिस जॉनसन का बीच भइल ऑनलाइन शिखर बईठक में एकरा साथही आठ गो अउर समझौतो पर दस्तखत भइल. सुप्रीम कोर्ट पश्चिम बंगाल आवास उद्योग नियमन कानून 2017 के असंवैधानिक बतावत रद्द कर दिहलसि. राज्य द्वारा\nपश्चिम बंगाल के 43 गो विधानसभा सीटन पर करावल गइल मतदान में करीब 79 फीसदी मतदान के खबर बा. एकरा साथही पश्चिम बंगाल चुनाव के छह डेग पूरा हो गइल आ अब दू चेग अउर रहि गइल बा. एही बीच निर्वाचन आयोग अबसे पश्चिम बंगाल में रोड शो, पदयात्रा, साइकिल भा वाहन रैलियन पर काल्हु\nयूपी के मुख्यमंत्री योगी आदित्यनाथ जी सोमार का दिने गोरखपुर के बाबा राघवदास मेडिकल कॉलेज अस्पताल में कई नया निर्माण के उद्घाटन कइलें. एह में प्रदेश के पहिलका बायोसेफ्टी लैब, तीन सौ बेड के नया लेवल थ्री अस्पताल, गेस्ट हाउस, आ सौ बेड के पीजी हॉस्टल शामिल बा. पहिले के लेवल थ्री अस्पताल के क्षमता\nरेलवे देश में 12 सितम्बर से 80 जोड़ी ट्रेन के शुरुआत करे जा रहल बा. एह ट्रेनन में कृषक एक्सप्रेस आ चौरीचौरा एक्सप्रेस शामिल बाड़ी सँ. एह गाड़ियन में आरक्षण के शुरुआत 10 सितम्बर से हो जाई. समय सारिणी का बारे में टीसन से पता क लीहल जरुरी बा काहे कि ठहरावन में कुछ बदलाव


भोजपुरी सोगहगे बिला मत जाव (बतकुच्चन – ११६) – Anjoria\nहालही मे एगो विद्वान लेखक के पढ़त रहनी. उनुका लेख में सोगहग के चरचा आइल त उहाँ के लिखले बानी कि शायद सोगहग के जनम संस्कृत के सयुगभाग से भइल जवना के मतलब होला दुनु हिस्सा समेत पूरा. बाकिर हमार बतकुचनी सुभाव के एहसे तोस ना मिलल आ लागल खरकोचे. सोचे लगनी कि सोगहग के माने गह अंग से काहे ना लगावल जाव? गह अंग माने कि जवन सगरी अंग के धइले रहे, गहले रहे. आखिर गह के माने होखबे करेला पकड़ल. हथियार के मुट्ठो के गह कहल जाला. आ गहना मतलब होला बढ़िया से पकड़ल. हो सकेला कि आभूषण के गहना एही से कहल गइल होखे कि ऊ अधिकतर औरतन आ कुछ मरदो लोग के गहले रहेला, धइले रहेला, जकड़ेला रहेला अपना मोहपाश में. आदमी जब बेहिसाब खुश होखेला त ओह खुशी से अस जकड़ जाला कि कहाला कि गहगह हो गइल बा. अब गहकी के एहसे जोड़े के चाहीं त कह सकीलें कि ऊ आदमी जे कवनो चीझु बतुस के लेबे, अपना पकड़ में करे, आइल बा एहसे गहकी ह.\nअब चलीं सोगहग से कुछ अउर चरचा कइल जाव. जइसे कि एगो राजनीतिक गोल में दू गो गोल अइसन बन गइल बा कि दुनु के सोगहगे चाहीं पार्टी. केहू केहू से तालमेल बिठावे के मूड में नइखे. अब एह सोगहगे घोंटे का फेर में गोल सोगहगे गायब हो जाव, बिला जाव त ओहसे का. बतिया पंचे के रही खुंटवा रहिए प रही वाला अंदाज में बुढ़ऊ माने के तइयार नइखन पचन के राय. पंच फैसला कर के नयका हीरो के जिम्मेदारी सँउप दिहलें त बुढ़ऊ फनफना उठले, आखिर भर उमिर जवना सपना का आस में बिता दिहलें तवन आखिर घड़ी में काहे छोड़सु आ खासकर के तब जब सिकहर अब टूटल तब टूटल का हाल में. बिलाई का भागे टूटल चाहत बा तबले आ गइलन ई दोसर जने ओह हाँड़ी के दही चाटे.\nबाकिर ई सिकहर का ह? ई बतवला से पहिले एगो कवि के कविता के कुछ लाइन दोहरावल चाहब. अनन्त देव पाण्डेय अनन्त लिखत बानी कि,\n“ढेंका जाँत कहाँ चलि गइलें, ओखर मूसर कहाँ परइलें, होत भोरहरी में घम घम घम, चिउरा कहीं कूटाते नइखे, गउवाँ गाँव बुझाते नइखे. कोठिला कोठिली ले कगरइलें, डोका डोकी कहाँ हेरइले, झाँपी मोन्हीं कुरूई खातिर, बरुआ कहीं बन्हाते नइखे, गउवाँ गाँव बुझाते नइखे. कुण्डा छोंड़ नाद आ गगरी, मेंटा पूरा दुदहँड़ सगरी, हाँड़ी परई घरिया दियरी, भरुका आज गढ़ाते नइखे, गउवाँ गाँव बुझाते नइखे.”\nदेखलीं कवि जी कतना शब्द एहमें बता गइनीं. बहुत कमे लोग होखी जे एह शब्दन के मतलब बता सकी. काहे कि जवन चीझ होखबे ना करी तवना के देखब जानब कइसे? एहिसे कुछ शब्द बिलात रहेली सँ आ कुछ गढ़ात रहेली सँ. भाषा जीयत रहेले आ शब्द बदलत रहेलें. आ अब त भोजपुरी भासो पर संकट आइल चाहत बा. हवा बान्हे वाला लोग भलही कहत फिरे कि मारीशस, त्रिनिडाड समेत बीसन देश में भोजपुरी बोलाले बाकिर सचाई त इहे बा कि मारीशस आ त्रिनिदाद में एकर कवनो मोल नइखे रह गइल. आखिर भोजपुरी जान पढ़ के होखी का जब एकरा से कवनो नौकरी नइखे मिले वाला, पेट नइखे पोसाए वाला?\nत भोजपुरी सोगहगे बिला मत जाव एहला पूरा समाज के लागे के पड़ी. अबहीं त हाल ई बा कि सोगहग के कुछ लोग सोझहग कहि दी तबो केहू काटी ना. काहे कि काटे खातिर जाने के पड़ी सोगहग भासा.\n2 thought on “भोजपुरी सोगहगे बिला मत जाव (बतकुच्चन – ११६)”\nकई-कईगो लमहर, पोढ़गर, सोगहग ऊँखी एक्केलगतारी खइले के मजे कुछ अउर होला। सोगहग के सुन्नर अउर तर्कसंगत बखान खातिर साधुवाद।।\nसोगहग पर एगो सोगहग आलेख … खूब भैया\nपाण्डेय जी कविता राउर सोगहग विचार के पूरा कर रहल बिया –\n“ढेंका जाँत कहाँ चलि गइलें, ओखर मूसर कहाँ परइलें, होत भोरहरी में घम घम घम, चिउरा कहीं कूटाते नइखे, गउवाँ गाँव बुझाते नइखे. कोठिला कोठिली ले कगरइलें, डोका डोकी कहाँ हेरइले, झाँपी मोन्हीं कुरूई खातिर, बरुआ कहीं बन्हाते नइखे, गउवाँ गाँव बुझाते नइखे. कुण्डा छोंड़ नाद आ गगरी, मेंटा पूरा दुदहँड़ सगरी, हाँड़ी परई घरिया दियरी, भरुका आज गढ़ाते नइखे, गउवाँ गाँव बुझाते नइखे.”